Baibuli y'Oluganda - ENDAGAANO ENKADDE - Yeremiya 44\nYeremiya - Essuula 44\nEkigambo ekyajjira Yeremiya ku Bayudaaya bonna abaabeera mu nsi y'e Misiri, abaabeera e Migudooli ne Tapanesi ne Noofu mu nsi ey'e Pasuloosi, nga kyogera nti\n2 Bwati bw'ayogera Mukama w'eggye, Katonda wa Isiraeri, nti Mulabye obubi bwonna bwe naleeta ku Yerusaalemi ne ku bibuga byonna ebya Yuda; era, laba, leero matongo, so tewali muntu abeera omwo;\n3 olw'obubi bwabwe bwe bakoze okunsunguwaza, kubanga baagenda okwoteza obubaane n'okuweereza bakatonda abalala be batamanyanga bo newaakubadde mmwe newakubadde bajjajjammwe.\n4 Era naye nabatumira abaddu bange bonna bannabbi, nga ngolokoka mu makya ne mbatuma, nga njogera nti Abaffe! temukola kigambo kino eky'omuzizo kye nkyawa.\n5 Naye ne batawuliriza so tebaatega kutu okukyuka okuleka obubi bwabwe, obutayoterezanga bakatonda abalala obubaane.\n6 Ekiruyi kyange n'obusungu bwange kyebwava bufukibwa ne bubuubuuka mu bibuga bya Yuda ne mu nguudo ez'e Yerusaalemi; era bizise birekeddwa awo, nga bwe kiri leero.\n7 Kale nno Mukama, Katonda ow'eggye, Katonda wa Isiraeri, kyava ayogera bw’ati nti Kiki ekibakoza ekibi ekyenkana awo okwonoona emmeeme zammwe mmwe, okwemalirawo omusajja n'omukazi, omwana n'ayonka, wakati mu Yuda, obutabalekera abasigalawo;\n17 Naye tetulirema kutuukiriza buli kigambo ekyakava mu kamwa kaffe, okwotereza kabaka w'eggulu omukazi obubaane n'okumufukira ebiweebwayo eby'okunywa nga bwe twakolanga, ffe ne bajjajjaffe, bassekabaka baffe n'abakungu baffe, mu bibuga bya Yuda ne mu nguudo ez'e Yerusaalemi: kubanga lwe twabanga n'eby'okulya ebingi, ne tuba bulungi ne tutalaba bubi.\n18 Naye kasookedde tulekayo okwotereza kabaka w'eggulu omukazi obubaane n'okumufukira ebiweebwayo eby'okunywa, tubadde mu kwetaaga n'okumalibwawo ekitala n'enjala.\n19 Era bwe twayoterezanga kakabaka w'eggulu omukazi obubaane ne tumufukira ebiweebwayo eby'okunywa, twamufumbira emigaati okumusinza ne tumufukira ebiweebwayo eby'okunywa awatali babbaffe?\n30 bw'ati bw'ayogera Mukama nti Laba, ndiwaayo Falaawo Kofera kabaka w'e Misiri mu mukono gw'abalabe be ne mu mukono gw'abo abanoonya obulamu bwe; nga bwe nnawaayo Zeddekiya kabaka wa Yuda mu mukono gwa Nebukadduleeza kabaka w'e Babulooni omulabe we era eyanoonya obulamu bwe.


Sisinkana omuyimbi Nsereko abanja emmotoka ne byuma ebikwata ennyimba Museveni bye yamuwa ne bibulankana - Watchdog Uganda\nSisinkana omuyimbi Nsereko abanja emmotoka ne byuma ebikwata ennyimba Museveni bye yamuwa ne bibulankana\nOMUYIMBI Emmanuel Nsereko amanyiddwa enyo nga munnaMasaka era nga abangi bamumanyi nga omuyimbi wa Museveni bwanyumya byayiseemu omuli n’okummibwa ebintu Museveni bye yamusuubiza mu lwatu tolema kwewunya.\nNsereko yawayizaamu n’omusasi wa Watchdog Uganda eyamusanze mu kabuga ke Seeta mu Mukono era nga eno gyawangaalira.\n“Ndi musajja omusomesa omutendeke kyokka nga nyumirwa nnyo okuyimba era nga ekitone kyo si kwewaana nkirina, natandika okuyimbira Pulezidenti Yoweri Kaguta Museveni mu mwaka gwa 2010 wabula mu kiseera ekyo yali tammanyi nga omuntu wabula nasalawo okutwala obutambi bwange eri Hon. Ronald Kibuule abumutwalire era naye kye yakola.\nMu kusooka sasooka kutegeera nti omukulembeze we Ggwanga bye nayimba byamunyumira, nalabiraawo nga atandise okutegeeza Kibuule antwalenga ku mikolo gye yagendanga era nansaba muyimbiremu n’abantube.\nEmirundi mingi namusembereranga era nga twogera buli lwe namusisinkananga, mu zimu ku nsisinkano nafuna omukisa ne ntegeeza Pulezidenti nti ensimbi zampa mu bbaasa nga musanyusizza kituufu nzagala nnyo era zinnyamba naye nali neetaaga nange ampe eddobo ntandike okwelobera ekyennyanja mu nnyanja naye kye yakkiriza era kyamusanyusa nnyo.\n[/media-credit] MUNNAMASAKA EMMANUEL NSEREKO\nWano mu mwaka gwa 2014 namusisnkana era ne mutegeeza nti nali netaaga okufunayo ebyuma ebikwata ennyimba nga bino byali byakunyambako nze saako n’abavubuka abayimbi abatalina sente zikwata nnyimba zaabwe ate nga ekitone kyokuyimba bakirina.\nEra nagenda mu maaso ne musaba ne mmotoka nange mpone okutambuza ebigere saako n’okunyanguyanga okumutuukako bwe yabanga ampise ku mikolo okusanyusa abantu be.\nKino Pulezidenti kyamusanyusa era naayita eyali omuyambi we ow’okulusegere ekiseera ekyo Muky. Molly Kamukama naamutegeeza okukola ku nsonga zange mu bwangu.\nMuky. Kamukama yandagira byonna byentegezezza omukulu, okubiteeka ku mpapula mu buwandiike nange kye nakola ekyaddirira yantegeeza nti abikwasizza omukulu avunanyizibwa ku bye nsimbi mu office y’omukulembeze we Ggwanga Muky. Lucy Nakyobe.\nMu mwaka gwa oguwedde nagezaako ne ntukiirira Muky. Nakyobe era nantegeeza nti nali wakufunira ensimbi mu mbalirira ye byensimbi eya 2017, okuva ku olwo ngezezaako okumutuukirira naye nga nsiwa nsaano ku mazzi.\nGye buvuddeko nafuna omukisa ne nsisinkana Pulezidenti bwe yali agenze e Mukono okuggulawo ekkolero lye mifaliso mu kkampuni emanyiddwanga Tian Tanga, bwe namuyimbira nampita nambuuza oba ebyange nabifuna, ne muddamu nti sibifunanga nangamba nti nkwatagane ne Mukyala Nakyobe.\nMubutuufu simanyi lwaki ebintu byange bigaanye okumpeebwa, kubanga ndaba abalala babawa ate nga ffenna tukolera Muzeeyi, sigamba nti oba banange abalala tebabawa naye njagala obwenkanya bubeewo mu ngaba ye bintu Muzeeyi byagabira abantu okubasiima.” Nsereko bwe yagambye.\n[/media-credit] Nsereko nga abauuza ku Museveni ku mukolo ogumu gye buvuddeko\nYagambye nti agenda kufuba ekyetagisa okulaba nga abakulu mu offiisi ya Pulezidenti bamuwa ebintu byonna nga bwe yabisuubizibwa Omukulembeze kubanga alina eddembe lye okubanja byalina okufuna.\nKawefube wa WatchDog okwogerako n’akulira ebyensimbi mu offiisi y’omukulembeze we Ggwanga Mukyala Lucy Nakyobe agudde butaka olw’essimu ze obutakwatibwa.\nNsereko ye yayimba ennyimba okuli Bus mpulira etokota, Ttaata museveni wefugire, ne ndala nnyingi, ono ebiseera ebisinga Pulezidenti bwaba mu kitundu kya Buganda alabibwako nga ayimba ennyimba eziwaana n’okusuuta omukulembeze we ggwanga ku mikolo gyabeerako.


Kabaka asimattuse akabenje – ababaka\nHome Topic Kabaka asimattuse akabenje\nKabaka asimattuse akabenje\nHome › Forums › Meeting Greeting & News Reports › Omuko Ogusooka / Frontpage News › Kabaka asimattuse akabenje\nFebruary 1, 2014 at 1:55 pm #18251\nBya BENJAMIN SSEBAGGALA, STEVEN MUSOKE, SAUL WOKULIRA, LILIAN NALUBEGA NE AMON MUKASA\nSSAABASAJJA Kabaka eggulo yakedde kukola dduyiro e Bugerere. Yavudde mu Lubiri e Ntenjeru n’adduka ng’ayolekedde oluguudo olugenda e Kayunga. Ku ssaawa nga 12:30 bwe yabadde addayo mu lubiri, ng’abaserikale be bamugoberera beesudde mmita nga kkumi, emmotoka ya poliisi n’ejja ng’edduka nnyo.\nAbaserikale ba Kabaka baagiyimirizza kyokka omuserikale eyabadde agivuga n’atayimirira wabula n’agisiba omulundi gumu nga yeekanze Kabaka.\nSsaabasajja yeekanze emmotoka emutuseeko n’abuuka omufulejje n’adda ebbali w’oluguudo.\nEkkubo lyabadde likwatiridde enfuufu kubanga libadde lyakalimwa olw’okwetegekera okulambula kwa Kabaka. Omuserikale yakwatiddwa era akuumirwa ku poliisi e Kayunga.\nOmutanda teyalumiziddwa era yazze ku luguudo n’agenda mu maaso ne dduyiro okutuuka mu lubiri gye yavudde okugenda mu maaso n’emikolo gy’okukomekkereza okulambula kwe e Bugerere.\nBino okubaawo, Kabaka yabadde ayambadde engoye z’Ebyemizannyo nga mu matu ataddemu obuwuliriza leediyo nga kiteeberezebwa nti y’ensonga lwaki emmotoka yamutuuseeko nga tawulidde.\nAbaserikale ba Kabaka baakutte Owapoliisi ne bamukubamu ensambaggere n’oluvannyuma ne bakolagana ne poliisi eyazze n’emutwala ku poliisi e Kayunga.\nNe ku Lwokubiri Kabaka yakedde kukola dduyiro era amawulire bwe gaasaasaanye abantu ne banguwa okukung’aana ebbali n’ebbali w’oluguudo olwo Beene n’atta ku bigere okubawuubira.\nOmwogezi wa poliisi, Judith Nabakooba yategeezezza nti okutwalira awamu okulambula kwa Kabaka kwagenze bulungi era tewaabaddewo ffujjo.\nN’agamba nti omuserikale waabwe yakedde kunona banne abaasuze ku mulimu era teyagenderedde kukola ffujjo.\nOlw’okuba obudde bwabadde ku makya ng’ekkubo temuli batambula, yavuze sipiidi era teyategedde nti Kabaka yabadde akola dduyiro.\nWabula teyayatuukirizza mannya ga muserikale ono n’agamba nti bamutadde mu kaduukulu bongere okwetegereza ensonga zino.\nN’agattako nti enjuyi zombi olwa Poliisi n’abakulira ebyokwerinda bya Kabaka bajja kutuula basalewo eky’okukolera omuserikale ono.\nKabaka oluvannyuma yeegattiddwako Nabagereka ne bagenda e Bukolooto okuggulawo ekkanisa ya Abadiventi. Wano we yavudde okukomawo e Ntenjeru awaabadde olukung’aana lwa bonna era we yakomekkererezza okulambula Bugerere.\nEbikonge mu Buganda okuli Omumyuka wa pulezidenti Edward Ssekandi, Abalangira, ababaka ba palamenti n’abeebitiibwa abalala baabaddeyo okwaniriza Omutanda.\nFebruary 1, 2014 at 1:56 pm #28079\nFebruary 1, 2014 at 1:58 pm #28080


Yesu Kristo—Kabaka Masiya Atumbula Obwenkanya bwa Katonda | Funa Enkolagana\nBISOME MU Afrikaans Albanian Amharic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese (Simplified) Chinese (Traditional) Croatian Czech Danish Dutch English Estonian Ewe Fijian Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Luswayiri Luwalabu Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Umbundu Uruund Venda Vietnamese Xhosa Yoruba Zulu\nYesu ‘Aleeta Obwenkanya mu Nsi’\n1, 2. Kiseera ki Yesu lwe yanyiiga, era lwaki?\nYESU yali munyiivu ddala, era yalina ensonga entuufu okunyiiga. Kiyinza okukuzibuwalira okumulowoozaako mu ngeri eyo, kubanga yali musajja mukkakkamu nnyo. (Matayo 21:5) Wadde nga yanyiiga yeefuga, kubanga obusungu bwe bwali bwa butuukirivu. * Naye kiki ekyanyiiza omusajja ono ayagala emirembe? Ekikolwa eky’obutali bwenkanya.\n2 Yeekaalu ey’omu Yerusaalemi, Yesu yagitwala nga ya muwendo nnyo. Kye kyali ekifo kyokka ekitukuvu mu nsi yonna eky’okusinzizaamu Kitaawe ow’omu ggulu. Abayudaaya baavanga mu bifo bingi ebyesudde okujja okusinziza mu yeekaalu eyo. N’ab’amawanga abaali batya Katonda bajjanga, ne bayingira mu luggya lwa yeekaalu mwe baali bakkirizibwa okusinziza. Naye, mu buweereza bwe, Yesu yayingira mu yeekaalu n’alaba ekyamwesisiwaza. Yeekaalu yali erabika ng’akatale, so si ekifo eky’okusinzizaamu! Yali ejjuddemu abasuubuzi n’abawaanyisa ssente. Kati olwo kiki ekitaali kya bwenkanya? Eri abasajja bano, yeekaalu ya Katonda ky’ali kifo eky’okufuniramu amagoba okuva mu bantu, kabekasinge n’okubabba. Mu ngeri ki?—Yokaana 2:14.\n3, 4. Busuubuzi bwa ngeri ki obwali bukolerwa mu nnyumba ya Yakuwa, era Yesu yakolawo ki?\n3 Abakulembeze b’eddiini baasalawo nti ekika kimu kyokka ekya ssente ez’ekyuma kye kyalina okukozesebwa okusasula omusolo gwa yeekaalu. Abajjanga okusinza baalinanga okuwaanyisa ssente zaabwe bafune ssente ez’ekika ekyo. N’olw’ensonga eyo, abaawaanyisa ssente baateeka emmeeza zaabwe mu yeekaalu, era baasabanga empooza nnene nnyo okuva eri buli gwe baakyusizanga ssente. Kyokka, okutunda ebisolo kwe kwali kusinga n’okuvaamu amagoba. Abaali baagala okuwaayo ssaddaaka baali bayinza okugula eby’okuwaayo ku musuubuzi yenna mu kibuga, naye abakungu b’omu yeekaalu baali bayinza okugaana ebiweebwayo ebyo nga bagamba nti tebisaanira. Kyokka, byo ebiweebwayo ebyagulibwanga mu yeekaalu byakkirizibwanga. Bwe kityo, olw’okuba abantu baawalirizibwanga kugula ku bo, abasuubuzi abo emirundi egimu baasabanga ebisale bya waggulu nnyo. * Kuno tekwali kwagala kufuna bufunyi magoba kyokka wabula bwali bunyazi bwennyini!\n“Muggyeewo ebintu bino!”\n4 Yesu yali tayinza kugumiikiriza butali bwenkanya ng’obwo. Eno yali nnyumba ya Kitaawe! Yafuna omuguwa n’agukolamu embooko n’agoba ente n’endiga mu yeekaalu. Oluvannyuma n’agenda awali abawaanyisa ssente n’avuunika emmeeza zaabwe. Kiteeberezeemu nga ssente ezo zonna ez’ekyuma ziyiika wansi mu yeekaalu! Yalagira abasajja abatunda amayiba: “Muggyeewo ebintu bino.” (Yokaana 2:15, 16) Kirabika, tewali n’omu yali ayinza kuziyiza musajja ono omuvumu.\nOmwana Akoppa Kitaawe\n5-7. (a) Ekiseera Yesu kye yaliwo nga tannafuuka muntu, kyamuleetera kuba na ndowooza y’ani ku bwenkanya, era kiki kye tuyinza okuyiga bwe twekenneenya ekyokulabirako kye? (b) Yesu alwanyisizza atya obutali bwenkanya obukwata ku bufuzi bwa Yakuwa n’erinnya lye?\n5 Kya lwatu, oluvannyuma abasuubuzi baakomawo. Nga wayiseewo emyaka ng’esatu, yakola ku nsonga y’emu, ku luno ng’ajuliza ebigambo bya Yakuwa kennyini ebyali bivumirira abo abaafuula ennyumba Ye “empuku y’abanyazi.” (Matayo 21:13; Yeremiya 7:11) Yee, Yesu bwe yalaba ng’abasuubuzi ab’omululu basaba abantu ssente nnyingi nnyo era nga boonoona ne yeekaalu ya Katonda, yawulira bubi nga Kitaawe. Era, ekyo tekyewuunyisa! Okumala emyaka egitabalika, Yesu yali ayigiriziddwa Kitaawe ow’omu ggulu. N’ekyavaamu, yafuna endowooza ya Yakuwa ey’obwenkanya. N’olwekyo, bwe tuba twagala okufuna ekifaananyi ekituufu ku bwenkanya bwa Yakuwa, engeri esingayo obulungi ey’okukikolamu, kwe kufumiitiriza ku kyokulabirako kya Yesu Kristo.—Yokaana 14:9, 10.\n6 Omwana wa Yakuwa eyazaalibwa omu yekka yaliwo Setaani bwe yayita Yakuwa Katonda omulimba era n’abuusabuusa obutuufu bw’obufuzi Bwe. Nga yamwogerako ebintu bibi nnyo! Era, Omwana ono oluvannyuma yawulira Setaani ng’agamba nti tewali n’omu yandiweerezza Yakuwa olw’okwagala, nga teyeerowoozaako. Eby’obulimba bino mazima ddala byanakuwaza omutima gw’Omwana ono. Ng’ateekwa okuba nga yasanyuka nnyo okumanya nti yandibadde n’ekifo ekikulu mu kulaga nti Setaani bye yayogera byali bya bulimba! (2 Abakkolinso 1:20) Ekyo yandikikoze atya?\n7 Nga bwe twayiga mu Ssuula 14, Yesu Kristo yalaga bulungi nti Setaani bye yayogera ng’abuusabuusa obugolokofu bw’ebitonde bya Yakuwa byali bya bulimba. Bwe kityo, Yesu yassaawo omusingi ogwandisinziddwaako okulaga obutuufu bw’obufuzi bwa Yakuwa n’okutukuza erinnya Lye. Ng’oyo Yakuwa mw’Ayitira okutuukiriza by’ayagala, Yesu ajja kusobozesa obwenkanya bwa Katonda okubaawo mu butonde bwonna. (Ebikolwa 5:31) Era, obulamu bwe ng’ali ku nsi bwayoleka obwenkanya bwa Katonda. Yakuwa yamwogerako bw’ati: “Ndimufukako omwoyo gwange, era alitegeeza amawanga obwenkanya kye buli.” (Matayo 12:18, NW) Yesu yatuukiriza atya ebigambo bino?\nYesu Annyonnyola ‘Obwenkanya Kye Buli’\n8-10. (a) Obulombolombo bw’abakulembeze b’eddiini y’Ekiyudaaya bwaviirako butya okuyisaamu amaaso abatali Bayudaaya era n’abakazi? (b) Mu ngeri ki amateeka agataali mu buwandiike gye gaafuula etteeka lya Yakuwa erikwata ku Ssabbiiti omugugu?\n8 Yesu yayagala nnyo Amateeka ga Yakuwa era n’agagobereranga. Kyokka, abakulembeze b’eddiini ab’omu kiseera kye baanyoolanyoola Amateeka ago era ne bagakozesa mu ngeri enkyamu. Yesu yabagamba: “Zibasanze mmwe, abawandiisi n’Abafalisaayo, bannanfuusi! . . . Mubuusizza amaaso ebintu ebikulu mu Mateeka, kwe kugamba, obwenkanya, obusaasizi, n’obwesigwa.” (Matayo 23:23, NW) N’olwekyo nno, abayigiriza b’Amateeka ga Katonda abo, tebannyonnyola bulungi ‘obwenkanya kye buli.’ Mu kifo ky’ekyo, baakifuula kizibu okutegeera obwenkanya bwa Katonda. Mu ngeri ki?\n9 Lowooza ku byokulabirako bino. Yakuwa yalagira abantu be obuteegatta na mawanga amakafiiri agaali gabeetoolodde. (1 Bassekabaka 11:1, 2) Kyokka, abakulembeze b’eddiini abamu bannalukalala, baakubiriza abantu okuyisaamu amaaso bonna abataali Bayudaaya. Mishnah yalimu n’etteeka lino: “Ente tezisaanidde kulekebwa mu bisulo by’ab’amawanga kubanga bateeberezebwa okwebaka nazo.” Tekyali kya bwenkanya okusosola abataali Bayudaaya mu ngeri eyo, era kyali kikontana n’Amateeka ga Musa. (Eby’Abaleevi 19:34) Amateeka amalala abantu ge beeteerawo, gaafeebyanga abakazi. Amateeka ago gaali gagamba nti omukyala asaanidde kutambulira mabega w’omwami we so si ku lusegere lwe. Omusajja yali takkirizibwa kunyumya na mukazi mu lujjudde, wadde mukyala we. Okufaananako abaddu, abakazi tebakkirizibwanga kuwa bujulirwa mu kkooti. Waalingawo n’essaala abasajja mwe beebalizanga Katonda olw’obutabeera bakazi.\n10 Abakulembeze b’eddiini baakulembeza ebiragiro n’amateeka g’abantu, so si Amateeka ga Katonda. Ng’ekyokulabirako, etteeka lya Ssabbiiti lyagaana okukola emirimu ku Ssabbiiti, kisobozese abantu okusinza ku lunaku olwo, okuddamu amaanyi mu by’omwoyo n’okuwummula. Naye Abafalisaayo etteeka eryo baalifuula omugugu. Beewa obuyinza okusalawo ‘mirimu’ ki egyali gyogerwako. Ebintu 39 byokka bye baatwalanga okuba emirimu, gamba ng’okukungula n’okuyigga. Ekyo kyaleetawo ebibuuzo bingi. Omuntu bwe yattanga enkukunyi ku Ssabbiiti, yalinga ayigga? Bwe yanoganga ekibatu ky’entungo okulya ng’atambula, yalinga akungula? Bwe yandiwonyeza omulwadde, yandibadde akoze omulimu? Ebibuuzo ng’ebyo baabiddangamu nga beeyambisa amateeka amakakali.\n11, 12. Yesu yawakanya atya obulombolombo bw’Abafalisaayo obwali bukontana n’Ebyawandiikibwa?\n11 Mu mbeera ng’eyo, Yesu yandiyambye atya abantu okutegeera obwenkanya kye buli? Mu bye yayigirizanga n’engeri gye yatambuzaamu obulamu bwe, yakiraga nti yali takkiriziganya na bakulembeze ba ddiini abo. Okusooka lowooza ku zimu ku njigiriza ze. Yavumirira olukunkumuli lw’amateeka agaali gakoleddwa abantu ng’agamba: “Mudibya ekigambo kya Katonda olw’obulombolombo bwammwe, bwe mwayigiriza.”—Makko 7:13.\n12 Yesu yayigiriza nti Abafalisaayo baali bakyamu ku tteeka lya Ssabbiiti. Yalaga nti mu butuufu baali tebategedde kigendererwa kya tteeka eryo. Yannyonnyola nti, Masiya ye “mukama wa ssabbiiti” era n’olwekyo yalina obuyinza okuwonya abantu ku Ssabbiiti. (Matayo 12:8) Okusobola okuggumiza ensonga eyo, yawonya abantu mu lujjudde mu ngeri ey’ekyamagero ku Ssabbiiti. (Lukka 6:7-10) Okuwonya okwo kwasonga ku kuwonya okulibaawo mu nsi yonna mu Bufuzi bwe obw’Emyaka Olukumi. Emyaka egyo Olukumi kijja kuba kiseera kya Ssabbiiti enkulu, abantu bonna abeesigwa lwe baliwummula oluvannyuma lw’okumala ebyasa n’ebyasa by’emyaka nga batawanyizibwa ekibi n’okufa.\n13. Tteeka ki eryassibwawo oluvannyuma lw’obuweereza bwa Kristo obw’oku nsi, era lyayawukana litya ku mateeka agaalisookawo?\n13 Era Yesu yannyonnyola bulungi obwenkanya kye buli mu ngeri nti etteeka eppya, “etteeka lya Kristo,” lyassibwawo oluvannyuma lw’okumaliriza obuweereza bwe obw’oku nsi. (Abaggalatiya 6:2) Okwawukana ku Mateeka ga Musa agaasookawo, etteeka lino eppya okusingira ddala lyesigama ku misingi so si ku biragiro ebingi ebiri mu buwandiike. Kyokka, lyalimu n’ebiragiro. Ekimu ku bino Yesu yakiyita “etteeka eriggya.” Yesu yayigiriza abagoberezi be bonna okwagalana nga ye bwe yabaagala. (Yokaana 13:34, 35) Yee, okwagala okw’okwefiiriza kwali kwa kubeera kabonero akaawulawo abo bonna abagoberera “etteeka lya Kristo.”\nEkyokulabirako Ekirungi eky’Obwenkanya\n14, 15. Yesu yalaga atya nti yali amanyi ekkomo ly’obuyinza bwe, era lwaki ekyo kizzaamu amaanyi?\n14 Yesu teyakoma ku kuyigiriza buyigiriza bantu kwagala. Ye kennyini yagoberera “etteeka lya Kristo.” Lyeyoleka mu bulamu bwe bwonna. Weetegereze engeri ssatu Yesu mwe yayolekera obulungi obwenkanya kye buli.\n15 Okusooka, Yesu yeewalira ddala okukola ekintu kyonna ekitali kya bwenkanya. Oboolyawo okirabye nti ebintu bingi ebitali bya bwenkanya bikolebwa abantu abatatuukiridde bwe bafuna amalala ne basukka obuyinza bwabwe. Yesu teyakola bw’atyo. Lumu, omusajja yatuukirira Yesu n’amugamba: “Omuyigiriza, gamba muganda wange agabane nange eby’obusika bwange.” Yesu yamuddamu nti, ‘ani eyanzisaawo okuba omulamuzi oba okubagabanyizaamu ebyammwe?’ (Lukka 12:13, 14) Ekyo tekyewuunyisa? Amagezi Yesu ge yalina, okutegeera kwe yalina, era n’obuyinza bwe yaweebwa Katonda byali bisingira wala eby’omuntu omulala yenna ku nsi; kyokka yagaana okweyingiza mu nsonga eyo, kubanga yali taweereddwa buyinza kukola ku nsonga ng’ezo. Yesu yali mwetoowaze bw’atyo, wadde ne mu kiseera ekiwanvu ennyo kye yaliwo nga tannafuuka muntu. (Yuda 9) Olw’okuba Yesu mu bwetoowaze aleka Yakuwa okusalawo eky’obwenkanya, kino kirina kinene nnyo kye kituyigiriza ku Yesu.\n16, 17. (a) Yesu yayoleka atya obwenkanya mu kubuulira amawulire amalungi ag’Obwakabaka bwa Katonda? (b) Yesu yalaga atya nti obwenkanya bwe bwali bugendera wamu n’obusaasizi?\n16 Eky’okubiri, Yesu yayoleka obwenkanya mu ngeri gye yabuuliramu amawulire amalungi ag’Obwakabaka bwa Katonda. Teyasosola. Wabula, yafuba okutuuka ku bantu aba buli kika, ka babe baavu oba bagagga. Okwawukana ku ekyo, Abafalisaayo banyoomanga abantu aba bulijjo n’abaavu, nga babayita ʽam-ha·ʼaʹrets, ekigambo ekifeebya ekitegeeza “abantu aba wansi.” Yesu yalaga nti ekikolwa ekyo tekyali kya bwenkanya. Bwe yayigiriza abantu amawulire amalungi, bwe yalyanga nabo, bwe yabawa eby’okulya, bwe yabawonya, oba bwe yabazuukiza—yayoleka obwenkanya bwa Katonda ayagala okumanyibwa ‘abantu aba buli kika.’ *—1 Timoseewo 2:4.\n17 Eky’okusatu, obwenkanya bwa Yesu bwagenderanga wamu n’obusaasizi. Yafubanga okuyamba aboonoonyi. (Matayo 9:11-13) Yayambanga abantu abatalina mwasirizi. Ng’ekyokulabirako, Yesu teyeegatta ku bakulembeze b’eddiini mu kwekengera Ab’Amawanga. Yayigiriza abamu ku bo, wadde ng’omulimu gwe omukulu gwali okuyigiriza Abayudaaya. Yakkiriza okuwonya omuweereza w’omukungu mu ggye ly’Abaruumi, ng’agamba: “Sinnalaba kukkiriza kunene nga kuno, newakubadde mu Isiraeri.”—Matayo 8:5-13.\n18, 19. (a) Yesu yawa atya abakyala ekitiibwa? (b) Ekyokulabirako kya Yesu kituyamba kitya okulaba akakwate akaliwo wakati w’obuvumu n’obwenkanya?\n18 Mu ngeri y’emu, Yesu teyawagira ndowooza eyaliwo ekwata ku bakazi. Mu kifo ky’ekyo, n’obuvumu yalaga obwenkanya. Okufaananako Ab’Amawanga, abakazi Abasamaliya nabo baatwalibwanga okuba abatali bayonjo. Kyokka, ekyo tekyalobera Yesu kubuulira mukazi Musamaliya ku luzzi lwe Sukali. Mu butuufu, omukazi oyo Yesu gwe yasooka okubuulira obutereevu nti ye Masiya eyasuubizibwa. (Yokaana 4:6, 25, 26) Abafalisaayo baagambanga nti abakazi tebasaanidde kuyigirizibwa Mateeka ga Katonda, naye Yesu yawaayo ebiseera bingi n’amaanyi okuyigiriza abakazi. (Lukka 10:38-42) Wadde nga waaliwo akalombolombo akagamba nti abakazi baali tebayinza kuwa bujulirwa bwesigika, Yesu yawa abakazi abawerako enkizo ey’enjawulo ey’okusooka okumulaba oluvannyuma lw’okuzuukira kwe. Era yabagamba bagende babuulire abayigirizwa be abasajja ekintu kino ekikulu ekyali kibaddewo!—Matayo 28:1-10.\n19 Yee, Yesu yalaga bulungi amawanga obwenkanya kye buli. Emirundi mingi, yateeka obulamu bwe mu kabi ng’akola ekyo. Ekyokulabirako kya Yesu kituyamba okulaba nti kyetaagisa obuvumu okusobola okubeera abenkanya. Nga kituukirawo, yayitibwa “empologoma ow’omu kika kya Yuda.” (Okubikkulirwa 5:5) Jjukira nti empologoma kabonero akakiikirira obuvumu n’obwenkanya. Kyokka, mu maaso awo, Yesu ajja kusobozesa obwenkanya obusingawo okubaawo. Mu bujjuvu, ajja kuleetawo ‘obwenkanya mu nsi yonna.’—Isaaya 42:4.\nKabaka ‘Aleeta Obwenkanya mu Nsi’\n20, 21. Mu kiseera kyaffe, Kabaka Masiya atumbudde atya obwenkanya mu nsi yonna era ne mu kibiina Ekikristaayo?\n20 Okuva bwe yafuuka Kabaka Masiya mu 1914, Yesu aleese obwenkanya mu nsi. Mu ngeri ki? Akubirizza okutuukirizibwa kw’obunnabbi obusangibwa mu Matayo 24:14. Abagoberezi ba Yesu ku nsi bayigirizza abantu mu nsi yonna amazima agakwata ku Bwakabaka bwa Yakuwa. Okufaananako Yesu, babuulidde abantu nga tebalina gwe basosola, nga bafuba okuwa buli omu omukisa ogw’okumanya Yakuwa, Katonda ow’obwenkanya, k’abe muto oba mukulu, mugagga oba mwavu, musajja oba mukazi.\n21 Era Yesu atumbula obwenkanya mu kibiina Ekikristaayo, ky’akulembera. Nga bwe kyalagulwa, agabye ‘ebirabo mu bantu,’ kwe kugamba, abakadde Abakristaayo abeesigwa, okutwala obukulembeze mu kibiina. (Abaefeso 4:8-12) Mu kulunda ekisibo kya Katonda eky’omuwendo, abasajja ng’abo bagoberera ekyokulabirako kya Yesu Kristo mu kwoleka obwenkanya. Bakijjukira buli kiseera nti Yesu ayagala endiga ze okuyisibwa mu ngeri ey’obwenkanya—ka zibe na kifo ki, na ttutumu lyenkana wa oba na bintu ki.\n22. Yakuwa awulira atya ku butali bwenkanya obucaase ennyo mu nsi leero, era Omwana we amuwadde buyinza kukola ki?\n22 Kyokka, mu maaso awo, Yesu ajja kusobozesa obwenkanya okubaawo mu nsi mu ngeri etabangawo. Obutali bwenkanya bucaase nnyo mu nsi eno embi. Buli mwana afa enjala kiba kiva ku butali bwenkanya, naddala singa olowooza ku ssente ezisaasaanyizibwa okukola eby’okulwanyisa n’okusanyusa abo abanoonya eby’amasanyu. Obukadde n’obukadde bw’abantu abafa buli mwaka kiva ku butali bwenkanya obuliwo, era buleetera Yakuwa okusunguwala. Awadde Omwana we obuyinza okuggyawo embeera z’ebintu bino embi asobole okumalirawo ddala obutali bwenkanya.—Okubikkulirwa 16:14, 16; 19:11-15.\n23. Oluvannyuma lwa Kalumagedoni, Kristo alyoleka atya obwenkanya emirembe gyonna?\n23 Kyokka, obwenkanya bwa Yakuwa bwetaagisa ekisingawo ku kuzikiriza obuzikiriza abantu ababi. Era alonze Omwana we okufuga nga ‘Omulangira w’Emirembe.’ Oluvannyuma lw’olutalo Kalumagedoni, obufuzi bwa Yesu bujja kuleetawo emirembe mu nsi yonna, era bujja kufuga ‘mu bwenkanya.’ (Isaaya 9:6, 7, NW) Olwo nno, Yesu ajja kuggyawo obutali bwenkanya bwonna obuviiriddeko okubonaabona n’ennaku mu nsi. Ajja kwoleka obwenkanya bwa Yakuwa obutuukiridde emirembe gyonna. N’olwekyo, kikulu nnyo kati okukoppa obwenkanya bwa Yakuwa. Ka tulabe engeri gye tuyinza okukikolamu.\n^ lup. 1 Mu kwoleka obusungu obw’obutuukirivu, Yesu yalinga Yakuwa, ‘asunguwalira’ abakola ebibi. (Nakkumu 1:2) Ng’ekyokulabirako, oluvannyuma lw’okugamba abantu be abajeemu nti baali bafudde ennyumba ye “empuku y’abanyazi,” Yakuwa yagamba: “Obusungu bwange n’ekiruyi kyange birifukibwa ku kifo kino.”—Yeremiya 7:11, 20.\n^ lup. 3 Okusinziira ku biwandiiko by’Abayudaaya ebiyitibwa Mishnah, oluvannyuma lw’emyaka egiwerako, abantu beemulugunya olw’obuseere bw’amayiba agaatundibwanga mu yeekaalu. Olw’okwemulugunya okwo, ebbeeyi yaago yakendeezebwa obutundu 99 ku buli kikumi! Baani abaali basinga okuganyulwa mu busuubuzi obwo? Bannabyafaayo abamu bagamba nti obutale bw’omu yeekaalu bwali bw’ab’enju ya Kabona Omukulu Ana, ne kireetera amaka ago okugaggawala ennyo.—Yokaana 18:13.\n^ lup. 16 Abafalisaayo baayigirizanga nti abantu aba bulijjo abaali batamanyi Mateeka, ‘baakolimirwa.’ (Yokaana 7:49) Baagambanga nti tewali n’omu yali alina kuyigiriza bantu ng’abo oba okukolagana nabo mu by’obusuubuzi wadde okulya nabo oba okusaba nabo. Omuntu okuwaayo muwala we okubafumbirwa, kyandibadde kibi nnyo n’okusinga okumuwaayo eri ensolo enkambwe okumutaagulataagula. Baakitwalanga nti abantu ng’abo tebajja kuzuukira.\nZabbuli 45:1-7 Lwaki tuyinza okuba abakakafu nti Kabaka Masiya ajja kutumbula obwenkanya obutuukiridde?\nMatayo 12:19-21 Okusinziira ku bunnabbi buno, Masiya yandiyisizza atya abawombeefu?\nMatayo 18:21-35 Yesu yalaga atya nti obwenkanya obw’amazima bugendera wamu n’obusaasizi?\nMakko 5:25-34 Yesu yalaga atya nti obwenkanya bwa Katonda tebubuusa maaso mbeera omuntu gy’alimu?\nObwakabaka Bumaze Emyaka 100 nga Bufuga—Bintu Ki Bye Bukoze?\nTuyinza tutya okuganyulwa mu Bwakabaka? Manya engeri Yesu Kristo gy’asobodde okulongoosa, okutendeka, n’okutegeka abagoberezi be ku nsi.


Bukedde Online - 'Olumu ne baganzi baffe tebatwawula'\nEngeri gyebaapanga okussa abasiraamu mu ns...\nBAFAANAGANA nga nswa, bambala bye bimu ne baganzi baabwe olumu babatabula. Kyokka eky’okubagabana tekiriimu! Bano be balongo Hadijah Babirye ne Taus Nakato ab’e Jinja.\nTaus Nakato ne Hadijah Babirye bagamba buli kimu bakifaananya era ne baganzi baabwe waliwo lwe bababuzaabuza.\nOmukwano gwe balina tebaagala kuteηηana era bagamba nti baagala n’embaga yaabwe ebeewo ku lunaku lwe lumu, kuba omu bw’aligenda omulala ekiwuubaalo kisobola okumukosa obulamu bwe bwonna.\n“Twetaaga okwanjula n’embaga zaffe zikolebwa lumu era abasajja abaagala okutuwasa balina okwenyweza kuba ebyaffe tubitambuliza wamu,” Nakato bwe yategeezezza.\nMu mboozi ne Bukedde ku Ssande, Nakato yagambye nt n’okutuusa leero basula mu nnyumba emu, bafumbira wamu n’engoye bambala zifaanagana. Nakato yagambye nti kyangu muganzi we okusanga Babirye n’amubuulira bye yandibadde agamba ye (Nakato) nga tamanyi nti ayogera na mulala.\n“Obuzibu n’amaloboozi gaffe gafaanagana n’engeri gye twekolako olumu yeemu. Olumu ne lipusitiiki tusooka kumukkaanyaako nga tetunnamwesiiga,” Nakato bwe yagasseeko. N’enneeyisa yaabwe y’emu.\nBombi basaazi ate n’akamwenyumwenyu kaabwe ke kamu. “Bw’osanga Babirye n’omubuuza bye wandimbuuzizza, akuddamu n’akamwenyumwenyu, n’okitwalira ddala nti osanze nze,” Nakato bw’anyumya. Waliwo ekiseera bombi lwe bagejja ate bwe bakogga, era ne kibaawo mu kiseera kye kimu!\nYadde bingi babifaanaganya, naye bakola emirimu gya njawulo era kino kye kimu ku biyamba abantu okubaawula.\nNakato munnamawulire omutendeke ate Hadijah Babirye kitunzi mu kkolero lya ssabbuuni ne butto erya Nile Agro Industries Ltd mu kibuga Jinja.\n“Emirimu gimanyi okutwawula okumala ekiseera naye ‘ggaapu’ tugijjuza twekubira essimu,” Babirye bwe yategeezezza.\n“Waliwo Nakato lwe yayita mikwano gye ku kabaga k’amazaalibwa, baagenda okutuuka nga balaba ba ‘Nakato’ babiri...!\nFfembi katono enseko zitutte anti nga balemeddwa okutwawula,” Babirye bwe yagambye.\nWaliwo kasitoma eyamala okwogera ne Babirye mu ofi isi, aba yaakafuluma n’asanga Nakato ku luguudo era mu kutya yamuyita ‘muzimu’.\nYakubira Babirye essimu n’amutegeeza nti oyo mulongo munne. Ne mu kyalo e Nsumbi mu munisipaali y’e Nansana mu disitulikiti y’e Wakiso gye bazaalibwa, kitaabwe Hajji Muhammad Kizito olumu alugwamu, Babirye n’amuyita Nakato ate Nakato n’amuyita Babirye.\nNnyaabwe ye mugenzi Aisha Nakku Kizito. Bo olwamala emisomo kwe kugenda e Jnja mu Busoga gye baafuna emirimu.\nBe baana abaddirira abasembayo mu famire ey’abaana 12. Badda ku balongo kyokka Babirye (omukulu) yabuuka.\nGavt. egaanyi aba Owino ne Nakasero okuzimba


Bukedde Online - Akakiiko ka bannamateeka kasazizzaamu ekibonerezo ku looya Kintu Nteza\nAkakiiko ka bannamateeka kasazizzaamu ekibonerezo ku looya Kintu Nteza\nBukedde TV Livestream\n'Abaami mmwe mutabangula amaka'\nAdded 18th July 2019\nOLUKIIKO olufuzi olwa bannamateeka ba Uganda Law Society olukwasisa empisa lusazizzaamu ekibonerezo ky'emyaka ebiri ekyali kiweereddwa munnamateeka Felix Kintu Nteza owa Kintu Nteza & Co. Advocates obutaddamu kuwoza musango gwonna.\nFelix Kintu Nteza owa Kintu Nteza & Co. Advocates\nBino bya badde mu kkooti ekwasisa bannamateeka empisa ku Goergina House mu Kampala ng'eno yakubiriziddwa ssentebe w'akakiiko kano Bruce. K. Kyerere.\nSsentebe bwe yabadde awa ensala ye yategeezezza ng'akakiiko bwe kaali katawulirizza kwewozaako kwa Nteza nga kino kyaggye Ddumba n'abantu mu mbeera nga bagamba nti si bamativu ne nsalawo y'akakiiko.\nAkakiiko okuwa ensala yaako kiddiridde Nteza okujulira ng'awakanya engeri akakiiko gye kaasalawo okumuyimiriza nga tategeezeddwa yadde okuweebwa omukisa okwewozaako mu musango ogwamuwawaabirwa Hajji Abdul Ddumba ogw'okuzimba ku ttaka ly'agamba nti lirye.\nMu March w'omwaka guno, Ddumba yaddukira mu kakiiko kano ne yeekubira enduula ng'alumiriza Nteza okuzimba kalina ku ttaka lye erisangibwa e Bunnamwaya ku bbulooko 265.\nWabula bino Nteeza yabijungulula n'ateegeza ng'akakiiko bwe kataamuwa mukisa kwewozaako Ddumba n'atuuka n'okukakozesa okumwononera erinnya ng'ayita mu kupanga abajulizi be yaleeta mu kakiiko n'okumwesibako nti yali munnamateeka we.\nNteza yasiimye akakiiko olw'okulaba amazima era ne kamwejjeereza.\nFelix Kintu Nteza\nRoger ku kyeyo yayigayo kunywa!\nUganda ekiikiriddwa omuntu omu mu mpaka z'abaliko obulemu e Brazil\nCheptegei akulembeddemu abayiggira Uganda emidaali\nBannabyamizannyo abaliko obulemu beennyamivu


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ 1 Samwiri 3\n1 Awo omuvubuka Samwiri n’aweerezanga mu maaso ga Mukama ng’alabirirwa Eri. Mu biro ebyo ekigambo kya Mukama kyali kya bbula, era nga n’okwolesebwa kwa bbalirirwe.\n2 Mu kiseera ekyo, Eri eyali akaddiye, n’amaaso ge nga gayimbadde, yali awumuddeko mu kisenge kye. 3 Ettabaaza* Ettabaaza ya Katonda mu kifo ekitukuvu yali eteekeddwa okwaka ekiro kyonna (Kuv 27:20-21; 30:7-8). Noolwekyo okwolesebwa okwo kwaliwo mu ssaawa ez’oku makya ennyo, ng’enjuba tennavaayo ya Katonda yali tennazikira nga ne Samwiri yeebase mu yeekaalu† eyogerwako wano ye Weema ey’Okukuŋŋaanirangamu ya Mukama ng’aliraanye essanduuko ya Katonda we yali. 4 Awo Mukama n’akoowoola Samwiri nti, “Samwiri, Samwiri!”\n7 Samwiri yali tannategeera nga Mukama y’amuyita, nga n’ekigambo kya Mukama tekimubikkulirwanga.\n11 Awo Mukama n’agamba Samwiri nti, “Laba, ndikumpi okukola ekigambo mu Isirayiri ekirireetera amatu ga buli muntu alikiwulira okuwaawaala. 12 Ku lunaku olwo ndituukiriza ebyo byonna bye nnali njogedde ku nnyumba ya Eri. 13 Namulabula nti ndibonereza ennyumba ye ennaku zonna, olw’obutali butuukirivu bwa batabani be abavvoola Katonda, n’akimanya naye n’atabaziyiza. 14 Kyenva ndayirira ennyumba ya Eri nga ŋŋamba nti, ‘Omusango oguli ku nnyumba ya Eri tegulisonyiyibwa na ssaddaaka newaakubadde ekiweebwayo ennaku zonna.’ ”\n17 Eri n’amubuuza nti, “Kiki kye yakugambye? Tokinkisa. Katonda akuleeteko ekibonerezo eky’amaanyi bw’onoobaako ekigambo kyonna ky’onkisizza ku ebyo bye yakugambye.” 18 Awo Samwiri n’amutegeeza buli kimu, n’atabaako kigambo na kimu kye yamukisa. Eri n’ayogera nti, “Ye Mukama, akole nga bw’asiima.”\n19 Mukama n’abeera wamu ne Samwiri, n’akula. Buli kigambo kye yayogera ku nnyumba ya Eri ne kituukirira. 20 Isirayiri yenna okuva mu Ddaani okutuuka e Beeruseba ne bategeera nga Samwiri ateekeddwawo okuba nnabbi wa Mukama. 21 Mukama ne yeeyongeranga okweyolekera Samwiri mu Siiro.\n*3:3 Ettabaaza ya Katonda mu kifo ekitukuvu yali eteekeddwa okwaka ekiro kyonna (Kuv 27:20-21; 30:7-8). Noolwekyo okwolesebwa okwo kwaliwo mu ssaawa ez’oku makya ennyo, ng’enjuba tennavaayo\n†3:3 eyogerwako wano ye Weema ey’Okukuŋŋaanirangamu


Okweyawula - Separation\nOmwana ono gwe nnasaba; era Mukama yampa ebyo bye nnamusaba; nange kyenvudde mmuwaayo eri Mukama; ng'akyali mulamu aweereddwayo eri Mukama. Ye n'asinziza Mukama eyo.- 1 Samwiri 1 Samuel 1:27, 28\nEra newakubadde nga ntambulira mu kiwonvu eky'ekisiikirize eky'olumbe, Siritya kabi konna; kubanga ggwe oli nange: Oluga lwo n'omuggo gwo bye binsanyusa.- Zabbuli Psalms 23:4\nKubanga kitange ne mmange bandese, Naye Mukama ananjijanjabanga.- Zabbuli Psalms 27:10\nMukama ali kumpi n'abo abalina omutima ogumenyese. Era awonya abalina omwoyo oguboneredde.- Zabbuli Psalms 34:18\nAwonya abalina emitima egimenyese, Era asiba ebiwundu byabwe.- Zabbuli Psalms 147:3\nAmazzi amangi tegayinza kuzikiza kwagala, So n'ebitaba tebiyinza kukutta: Omuntu bw'akkiriza okuwaayo ebintu byonna eby'omu nnyumba ye olw'okwagala, Yandinyoomereddwa ddala.Oluyimba Oluyimba lwa Sulemaani 8:7\nSiribaleka bamulekwa; nkoma wo gye muli.- Yokaana John 14:18\nKubanga ngera ng'okubonaabona okw'omu biro bya kaakati nga tekutuuka kwenkanyaankanya n'ekitiibwa ekigenda okutubikkulirwa ffe.- Abaruumi Romans 8:18\natusanyusa mu buli kibonoobono kyaffe, ffe tulyoke tuyinzenga okusanyusanga abali mu kubonaabona kwonna, n'okusanyusa ffe kwe tusanyusibwa Katonda.- 2 Abakkolinso 2 Corinthians 1:4\nNaye byonna ebyali amagoba gye ndi, ebyo nnabirowooza nga kufiirwa olwa Kristo.Naye era n'ebintu byonna nnabirowooza nga kufiirwa olw'obulungi obungi obw'okutegeera Kristo Yesu Mukama wange: ku bw'oyo nnafiirwa ebintu byonna, era mbirowooza okubeera mpitambi, ndyoke nfune amagoba ye Kristo,- Abafiripi Philippians 3:7, 8\nokugezebwa kw'okukkiriza kwammwe okusinga omuwendo ezaabu eggwaawo, newakubadde ng'egezebwa mu muliro, kulyoke kulabike okuleeta ettendo n'ekitiibwa n'okugulumizibwa Yesu Kristo bw'alibikkulibwa:- 1 Peetero 1 Peter 1:7


Ekitone lwe kibuutikira omulimu omusomerere:...\nOLUGERO olugamba nti akafa omukkuto tekalulula, lutuukidde bulungi ku mpaka z’okulya ezaategekeddwa kansala wa Kyebando North, Henry Walakira ku lunaku lw’Ameefuga, abavubuka bwe beesowoddeyo okwetaba mu mpaka zino.\nBalonze abavubuka mu buli zooni okuli Nsooba, Katale, Central ne zooni endala nga babadde balina okulya ebyokulya okuli akagaati ka mwana akaaba kamu, amagi abiri (2), amenvu eminwe 14 akacupa k’amazzi kamu ne soda.\nAbaasobodde okunywa mu bannaabwe akendo yabadde Ssonko Mataayo ng’ono yasoose kulya mugaati, amagi, amazzi, soda n’azzaako amenvu. Abalala obwedda kibayitirirako ne batanaka.\nAbamu obwedda bw ekituuka mu kunywa ebyokunywa okwabadde soda n’amazzi nga babisumulula bubi ne biyiika olwo abaabadde basala empaka okwabadde Sam Bidda Mugalu ne babasazaamu.\nWabula bangi ku baavuganyizza ekiseera kyatuuse ne bazza bye baalidde olwo abasazi b’empaka ne babasazaamu.\nKansala Walakira yategeezezza nti abavubuka bangi abali mu bitundu abalina ebitone ebitali bimu kyokka ne bafiira eyo obwavu olw’okubulwa omuntu asobola okubazuulamu ebitone ebyo.\nYagambye nti omuwanguzi bagenda kumuwa erinnya lya ssaabafensi olw’okulaga ekitone mu kulya. Empaka zino zaatandise na misinde mubunabyaalo, ssaako empaka z’okunyiiga, ne ludo nga mu byonna abantu beewangulidde ebirabo okuli kimeeme w’embuzi ne sseddume w’ente.\nOmuyizi wa University afiiridde mu kidiba\nAbavubuka 50 bagenda kubangulwa mu by'obulimi


Bukedde Online - Embeera ya Ssebaana Kizito ebizze\nOmwoleso gwa Bride & Groom gutandikidde mu...\nEMBEERA ya Ssebaana Kizito eyongedde okweraliikiriza abantu be, bannabyabufuzi ne Bannayuganda okutwaliza awamu era we bwazibidde eggulo ng’ali bubi ddala.\nOkuva mu ttuntu ly’olunaku lw’eggulo (Lwakuna) abantu ab’enjawulo obwedda beetala ku ddwaaliro ly’e Nakasero mw’ali okwongera okulaba embeera.\nKino kyaddiridde amawulire okusaasana nga gamubika. Kyokka buli obwedda amala okumulabako ng’avaayo akotese omutwe ssaako n’okumukwasa Katonda nti … mukadde waffe asaana ssaala zaffe!\nMu bano mwabaddemu Loodi meeya Erias Lukwago, abakozi okuva mu kkampuni ya Ssebaana eya Yinsuwa emanyiddwa nga Swico, Ssentebe wa DP e Makindye era omumyuka wa loodi meeya Sarah Kanyike, abakulembeze ba DP okuva e Lubaga nga baabadde bakulembeddwa Kwatakunsawoyo Kiwanuka, abakulembeze okuva e Kawempe, Nakawa n’awalala.\nAbasawo baategeezezza nti embeera ya Ssebaana yeeraliikiriza kuba bwe yakubwa obulwadde bw’okusannyalala (stroke), bw’atwaliramu ekitundu ky’obwongo ekimu nti kyokka we bwakeeredde ku Lwokuna nga n’ekitundu ekyokubiri eky’obwongo nakyo kisannyaladde.\nKyokka baabadde bakyalina okukkiriza nti bajja kukola ekisoboka nga bayambibwako ne Katonda okutaasa obulamu bwa Ssebaana Kizito.\nEmbeera gye yabaddemu olw’eggulo nga teyeenyeenya, talaba era nga tawulira biri ku nsi era yabadde assiddwa ku byuma ebyabadde bisuukunda n’okuyamba ku mubiri okuddamu amaanyi gusobole okuyingizibwamu eddagala.\nOmwogezi wa DP, Kenneth Paul Kakande y’omu ku bakkkiriziddwa okumulaba n’abamu ku bakulembeze ba DP mu Kampala kyokka baavuddeyo nga bagamba nti akyali munafu.\n“Tumulabye kyokka era tewali nnyo kyetuyinza kunnyonnyola. Tayogera era ndowooza tatutegedde kubanga akyali mu mbeera etanasanyusa.\nYategeezezza nti abasawo tebannaba kukkiriza bantu kumulaba kubanga era tasobola kwogera nabo . Akyali mu kasenge k’abalwadde abali obubi.\nYagambye nti Katonda ye nnannyini byonna asobodde okumala emyaka 83 ng’amukuumye era y’asobola okumuzzaamu amaanyi n’atambula. Omu ku bazzukulu, Denis Kaswabuli y’amuliko era gw’asinga okwesiga nga tamuva ku lusegere.\nY’akkiriza abantu mikwano gya Ssebaana ennyo mu byobufuzi n’embeera yonna okuyingira okumulabako. Ssebaana yatwaliddwa ku Mmande mu ddwaaliro ly’e Nakasero ng’ali mu mbeera mbi.\nYabadde tayogera wadde okutegeera abamu ku bantu kyokka abamujjanjaba bagamba nti kati embeera egenda ekyukamu. Kyokka bangi ku baabadde bagenze okumulaba tebaasobodde okuggyako abalondemu.\nSsebaana yasooka kusannyalala oludda lwe olwa ddyo era abadde takyasobola kwetengerera yekka kutambula. Kaswabuli y’amutambulirako buli waagenda okumuwanirira.\nGye buvuddeko abakulembeze b’ekibiina kya KACITA abakulemberwa Everest Kayondo baamukyalira ne bamuwa ebbaluwa emwebaza emirimu gyakoledde eggwanga naddala abasuubuzi mu Kampala.\n“Ssebaana ye yali emmanduso y’enkulaakulana ya Kampala bwe yakwaata ettaka n’aliwa bannansi naddala abasuubuzi bazimbe Kampala era bangi baagaggawala ssaako n’okukyusa Kampala.\nTetusobola kumwerabira kubanga yali musuubuzi munnaffe ate akoleredde eggwanga lino.\nYazimba omwala gwa Nakivubo omunene ng’amataba gatta Bannakampala era amazzi ne gakendeera kinene,” Kayondo bwe yategeeza.\nSsebaana bwe yali annyuka emirimu gy’obwameeya bwa Kampala, abagagga baamusiima ne bamugulira mmotoka Kabangali empya ttuku emuyambe okugulira abazzukulu emmere mu butale olw’emirimu gyakoledde Kampala.\nMu bya laavu ndi muka.\nMeddie Ssentongo ayanjudde enteekateeka za TMT empya


Bukedde Online - Obulippo Bugingo bw’ayolekedde mu kwawukana ne mukyala we\nObulippo Bugingo bw’ayolekedde mu kwawukana ne mukyala we\nEbigambo Bugingo by'azze ayogera nga birengezza...\nBp. Luwalira ayogedde ku njiri eyogera ku...\nBugingo ng'ali ne mukyala we Teddy gweyadduseeko\nPAASITA Aloysius Bugingo yatandise ku nteekateeka z’okwawukana ne mukyala we Teddy Bugingo mu mateeka (divorce) bwe yalangiridde mu kkanisa nti yawaabye mu Kkooti kyokka ayolekedde obulippo obuzibu mukaaga bw’alina okuyitamu okusobola okwawukana asobole okuwasa omukazi omulala.\nOkusinziira ku mateeka ga Uganda agayitibwamu okugattululwa, Bugingo kiyinza okumutwalira ebbanga kumpi lya mwaka okuyita mu mitendera gy’okusazaamu obufumbo bwe ne Teddy Naluswa Bujingo gw’agamba nti yamukoowa dda, asobole okuwasa Suzan Nantaba Makula.\nAmateeka galagira bino: 1 Omusajja oba omukazi bw’awulira ng’ayagala kwawukana ne munne alina okutwala okusaba kwe mu kkooti z’amateeka. Nga bwe kiri ku misango emirala, kkooti erina kubeera mu kitundu abafumbo mwe babeera.\nAbafumbo bombi bwe babeera nga baddugavu (Africans) omusango guwaabwa mu Kkooti Ento, kyokka omu bw’abeera nga si muddugavu gulina kuwaabwa butereevu mu Kkooti Enkulu. Kano akalippo Bugingo alabise obutasangawo buzibu bunene.\n2 Kkooti okutuuka okukkiriza abafumbo okugattululwa esooka kukakasa nti obutakkaanya bwabwe bususse nga tebakyasobola kubeera bombi.\nMu mbeera eno, Bugingo alina okukakasa kkooti nti tebakyasobola kutabagana era tebakyasobola kubeera bombi. Wano alina okusiitaana kubanga omukazi alaga nti yamusonyiye byonna era amulindiridde adde eka batambuze amaka.\n3 Ayagala okwawukana y’ateekayo omusango ng’aloopa mukazi we (oba bba) era n’asaba kkooti ebagattulule. Mu mbeera eno Bugingo y’alina okuwawaabira Teddy Naluswa ng’alaga ensonga ez’essimba lwaki balina okwawukana.\nBugingo kijja kumwetaagisa okuwa Kkooti ebiwandiiko ebiwagira okusaba kwe omuli n’ensonga era ng’aziwerekeza obujulizi n’abajulizi. Ssente z’okuwaaba zirina kubeera 6,000 era nga zirina kusasulwa mu bbanka era lisiiti kw’osasulidde n’ogiteeka ku mpaaba.\nEkya ssente tajja kukisangamu buzibu naye ensonga kw’asinziira okusaba baawukane we wajja okubeera enkalu kubanga eby’okubba ettaka ly’Ekkanisa, obunafu n’okubeera ne “ffi ga” yokka ng’ebirala talina, biyinza okwanguyira oludda lwa Teddy okubikubamu ebituli.\n4 Omuwaabi oluvannyuma afuna ebbaluwa eziyita gwe yasoowaganye naye okuteekayo okwewozaako kwe oba nga bamuyita okweyanjula mu kkooti ku lunaku olubeera lumuweereddwa. Ebbaluwa alina kuzimuwa mu bbanga eritasukka nnaku 21 nga zifulumiziddwa.\n5. Oluvannyuma lw’okukwasa omuwawaabirwa empapula, omuwaabi alina okuwandiika ng’annyonnyola emitendera gyonna gye yayiseemu okuwa omuwawaabirwa empapula. Oluvannyuma lw’oyo gwe bawaabidde (Teddy) okufuna empapula za kkooti kijja kumwetaagisa okuteekayo okwewozaako kwe mu nnaku 15.\nBy’addamu kulina okubeerako obujulizi bw’ebiwandiiko, abajulizi n’obujulizi obulala obwesigika bw’aba ng’awakanya eky’okwawukana. Wano nawo Bugingo ayolekedde akaseera akazibu kubanga Teddy awakanya okwawukana so ng’omusajja amaze okukyoleka nti yafunyeeyo omukazi omulala era ng’oludda lwa Teddy lusobola okunnyonnyola kkooti nti tewali nsonga ebaawuukanya okuggyako okwagala okuwasa omulala.\n6 Oluvannyuma kkooti eyita enjuyi zombi n’ebatuuza nga bagenderera okubatabaganya. Boogera ku nsonga ezaatabula abafumbo era ne bawa amagezi ku ngeri obuzibu buno gye busobola okugonjoolwa.\nSsinga okuteesa kugaana, oluvannyuma kkooti ebatuuza ne bakkaanya ku nsonga kkooti z’erina okwesigamako mu musango. Oludda oluwaabi n’oluwawaabirwa balaga engeri gye baagala kkooti ekwate ensonga z’obufumbo bwabwe.\nBwe kiggwa omuwaabi addamu n’awaaba omusango mu kkooti era n’awaako omuwawaabirwa kkopi ng’amutegeeza w’atuuse. Okuwulira omusango oluvannyuma kutandika. Ssinga omuwawaabirwa alemwa okuwaayo okwewozaako mu nnaku 15, omuwaabi abeera wa ddembe okusaba kkooti ewulire oludda lwe lwokka.\nMu kuwulira omusango, kkooti erina okufuna obujulizi okuva ew’omuwaabi n’omuwawaabirwa. Kkooti ewa enjuyi zombi ekiseera kya myezi mukaaga nga ssinga giggwaako nga tebatabaganye, kkooti eddamu n’efuna okusaba okulala okuva ew’omuwaabi ng’asaba bagattululwe.\nBugingo bw’anaawasa Makula nga tayise mu mitendera egyo, Teddy aba asobola okubaggulako omusango bombi.


Bukedde Online - Abawala si nte ze batunda mu lufula\nAbawala si nte ze batunda mu lufula\nAbayizi abasoba mu 300 bamalirizza emisomo gy'eddiini\nDr.T akubye abalokole emiziki katono bamen...\nMusomese abaana abawala mu kifo ky’okubatunda ng'ente nga tebanneetuuka.\nNtenga ng'ayogera n'abaamawulire\nAgnes Kabonesa, muwala abeera Kamokya nga yafumbizibwa ku myaka 12. Omusajja yamukubanga ne balwana era n'afunanga n'ebisago wabula ng'abazadde bamugamba alina okusigala mu ddya.\nNga wayise ekiseera, Akol yafuna olubuto naye olw'okuba yali muto atamanyi bikwata ku kuzaala yatuuka okuzaala nga mukoowu n'omwana nga mufu. Kino kyamuluma era n'atamwa obufumbo.\nWaliwo abakyala abaali bakubiriza abaana abawala okwekolera era gwe mukisa gwe yakozesa okweggya mu nnaku.\nAgnes Kabonesa ng'annyonnyola bye yayitamu\nYagenda n'ayiga okukola ebintu eby'enjawulo ku bwereere ate n'afuna n'omuzirakisa eyamuzza ku ssomero nga kati asoma kubudaabuda bantu ku yunivasite e Makerere era abaudaabuda abaana abavuddemu masomero n'abafumbizibwa.\nMunne Carol Kutegeka, ow'e Nansana, naye yaduka awaka lwa bazadde kumukaka kufumbirwa nga muto. Ono olw'okubulwa w'abeera yatandika okukola obwayaaya okutuusa lwe yafuna abazirakisa ne bamuzza ku ssomero.\nAbakugu bagamba nti, abazadde ky'ekiseera balekere awo okutunuulira omwana omuwala ng'ekyobugagga kye basobola okutunda bafunemu ssente.\nCarol Kutegeka nga naye ayogera ku byamutuukako\nMoses Ntenga, ono akolagana n'abaana abawala n'abazza mu masomero agamba nti omwana omuwala, "ky'ekiseera tufeeyo okulaba nti abaana abawala basigala mu masomero era tulwanyise abo ababafumbiza. Omwana ne bw'aba azaddeko, asobola okudda mu ssomero n'asoma bulungi nga talina buzibu.\nAbazadde mutunuulire ebintu abaana ab'ekika ekyo bye baagala nga mw'ebyo muyinza okuzuulamu ebitone byabwe era ne bakuguka mu ebyo.\nNtenga yabadde ku woofiisi ye esangibwa e Ntinda, we baabadde bakubiriza abantu okulumirirwa omwana omuwala nga bamukuumira mu ssomero.\nBeekubye enguumi lwa 3,000/-


Ebitabo Ebiri mu Luganda (1982-2021)\nKu layibulale eno kuliko ebitabo ebikubiddwa Abajulirwa ba Yakuwa mu nnimi ez’enjawulo ebisobola okukuyamba ng’oliko ky’onoonyereza.\nBw'oba olina by'oyagala okuwanula, genda ku jw.org.\nSsande, Ssebutemba 26\nMugende mufuule abantu . . . , abayigirizwa, nga mubabatiza.—Mat. 28:19.\nAbantu bangi abayigirizibwa Bayibuli bakulaakulana ne babatizibwa. Naye abamu ku abo be tuyigiriza Bayibuli kirabika batya okufuuka abayigirizwa. Banyumirwa okuyiga naffe naye tebakulaakulana. Bw’oba ng’olina omuntu gw’oyigiriza Bayibuli, oteekwa okuba ng’oyagala okumuyamba okukolera ku by’ayiga n’okufuuka omugoberezi wa Kristo. Yakuwa ayagala abantu bamuweereze olw’okuba bamwagala. N’olwekyo ekigendererwa kyaffe kwe kuyamba abayizi baffe aba Bayibuli okukitegeera nti Yakuwa abafaako nnyo kinnoomu era nti abaagala nnyo. Twagala tubayambe okutwala Yakuwa nga “Kitaawe w’abatalina bakitaabwe era omukuumi wa bannamwandu.” (Zab. 68:5) Abayizi ba Bayibuli bwe bakitegeera nti Katonda abaagala, bayinza okukwatibwako era okwagala kwe balina gy’ali ne kweyongera. N’olwekyo yamba abayizi bo okukitegeera nti Katonda waffe ayagala bafune obulamu ogutaggwaawo era nti mwetegefu okubayamba okubufuna. w20.01 3 ¶7-8\nOkwekenneenya Ebyawandiikibwa Buli Lunaku—2021\nBbalaza, Ssebutemba 27\nNnasanyuka nnyo era ne mbudaabudibwa bwe nnawulira ku kwagala kw’olina.—Fir. 7.\nOmutume Pawulo yali mwetoowaze ne kiba nti yali akimanyi nti yeetaaga abalala okumuzzaamu amaanyi, era baamuzzaamu amaanyi. Teyatya nti abalala bandimututte nti munafu olw’okuba yakkiriza abalala okumuzzaamu amaanyi bwe yali ng’ayolekagana n’ebizibu. (Bak. 4:7-11) Bwe tukikkiriza nti twetaaga okuzzibwamu amaanyi, bakkiriza bannaffe bajja kutuwa obuyambi bwe twetaaga. Pawulo yali akimanyi nti Ebyawandiikibwa byandimuyambye okubudaabudibwa. (Bar. 15:4) Era byandimuyambye okufuna amagezi okwaŋŋanga ekizibu kyonna. (2 Tim. 3:15, 16) Bwe yali asibiddwa omulundi ogw’okubiri mu Rooma, Pawulo yakiraba nti yali anaatera okufa. Yagamba Timoseewo agende mangu gy’ali amutwalire “emizingo.” (2 Tim. 4:6, 7, 9, 13) Lwaki? Kirabika emizingo egyo byali bimu ku Byawandiikibwa eby’Olwebbulaniya Pawulo bye yali asobola okukozesa mu kwesomesa. Okufaananako Pawulo, naffe bwe twesomesa Ekigambo kya Katonda obutayosa, Yakuwa ajja kukoze Ebyawandiikibwa okutugumya ka tube nga twolekagana na kizibu ki. w20.02 23-24 ¶14-15\nLwakubiri, Ssebutemba 28\nMulekere awo okusalira abalala omusango nammwe muleme kusalirwa musango.—Mat. 7:1.\nEkiseera ekiwanvu Erifaazi, Birudaadi, ne Zofa kye baamala nga basirise busirisi tebaakimala nga balowooza ku ngeri gye baali bayinza okuyamba Yobu. Mu kifo ky’ekyo, baali balowooza ku ngeri gye baali bayinza okukakasa nti Yobu yalina ekikyamu kye yakola. Ebintu ebimu bye baayogera byali bituufu, naye bingi ku ebyo bye baayogera ku Yobu ne ku Yakuwa tebyali bya kisa era tebyali bituufu. Baasalira Yobu omusango. (Yob. 32:1-3) Ekyo kyakwata kitya ku Yakuwa? Yasunguwalira nnyo abasajja abo abasatu. Yabayita basirusiru era n’abagamba bagambe Yobu abasabire. (Yob. 42:7-9) Waliwo bye tuyigira ku Erifaazi, Birudaadi, ne Zofa. Ekisooka, tetusaanidde kusalira baganda baffe musango. (Mat. 7:2-5) Mu kifo ky’ekyo, tusaanidde okubawuliriza obulungi nga tetunnaba kwogera. Olwo tuba tusobola okutegeera obulungi embeera yaabwe. (1 Peet. 3:8) Eky’okubiri, bwe tuba twogera, tusaanidde okukakasa nti ebigambo byaffe bya kisa era nti bituufu. (Bef. 4:25) Eky’okusatu, Yakuwa afaayo ku ebyo bye twogera n’abalala. w20.03 22-23 ¶15-16


Bukedde Online - Ebyabaddewo nga Bobi Wine akyadde e Mmengo okusisinkana Mayiga\nBannayuganda mukolerere emirembe\nOmubaka Ssewanyana ne banne bayimbuddwa\nEbyabaddewo nga Bobi Wine akyadde e Mmengo okusisinkana Mayiga\nSpice Diana atangaazizza ku nsonga za AS Roma\nPoliisi ekyalemedde omugagga Katumwa\nAdded 22nd October 2020\nKAABADDE katuubagiro nga munnabyabufuzi era omukulembeze w'ekibiina kya National Unity Platform, Robert Kyagulanyi Ssentamu ng'atuuka e Bulange- Mmengo okusisinkana Katikkiro wa Buganda Charles Peter Mayiga okumunnyonnyola enteekateeka z'alina eri eggwanga.\nKatikkiro Charles Peter Mayiga ne Robert Kyagulanyi Ssentamu akulira NUP wamu n'abakungu b'e Mmengo ne bannabyafuzi abaawerekeddeko Kyagulanyi nga beekubisa ekifaanyi ekyawamu\nEmmotoka mweyatambulidde ekika escalade nga kuliko ekigambo GHETTO yatuuse ku wankaaki wa Bulange ku ssaawa mwenda n'ekitundu ez'emisana wakati mu ssanyu n'okuwaga okuva mu bawagizi be abaabadde bamuwereddeko naabeerawo eddakiika nga ssatu ng'abeebyokwerinda bagezaako okukugira ekibinja ky'abavubuka okuyingira naye okutuusa bweyayingidde era n'ayanirizibwa ku madaala ga Bulange omukungu David Ntege avunaanyizibwa ku kitongole ky'Obwakabaka e Mmengo.\nKyagulanyi yabadde ayambadde essuuti ya bbulu ng'asibye ettaayi emmyufu yayingidde kyokka mu kiseera ekyo abantu baabadde beeyongedde mu kizimbe Bulange.\nOkuyingira ofiisi ya Katikkiro nakwo kwabadde kuzibu kuba eno waabadde wakkirizibwayo abantu batono era omubaka Francis Zaake Butebi baasoose kulagirwa alindeko wadde yabadde ayagala okuyingira ne Kyagulanyi okutuusa Minisita w'obuwangwa e Mmengo David Kyewalabye Male lwe yamukimye naye n'agenda okwegatta mu kafubo Katikkiro keyabaddemu n'obukulembeze obw'oku ntikko obwa NUP ng'esisinkano yatutte essaawa nnamba.\nKu ssaawa 10:18 ez'olweggulo abalala abaabadde mu kafubo kano akatakkiriziddwamu bannamawulire, baakavuddemu ne bakalekamu Katikkiro Mayiga ne Kyagulanyi nga kano baakamazzeemu eddakiika ezisukka mu 15. Bye baayogeddeko byonna teri amanyi!\nOkwogera okwa bonna kwategekeddwa mu bimuli bya Bulange era wano zaabadde ziweze ssaawa 10:38. Eyabadde kalabaalaba w'omukolo Kyewalabye Male yategeezezza Katikkiro nti " Mukama wange nnazzikuno musajja wa Kabaka bweyabeeranga agenda mu lutabaalo, yaloopanga embuga era nga bw'aloopa embuga, Kabaka ng'agaba Obugabe awo nno musajja we n'agenda atabaala n'awangula ebyalo n'awangula ebitundu. Nga tusinzira mu buwangwa bwaffe Muzzukkulu wa Kayiira Gajuule e Mugulu, azze Mukama wange kukwata kifo kya Bugabe era k'ajje awoze bw'anaatambuza olutabaalo."\nKyagulanyi olwakutte akazindaalo yasoose kulanya n'okwanjula beyayise nabo oluvannyuma n'ategeeza Katikkiro nti azze kutegeeza bantu ba Buganda b'abadde tannategeeza mu butongole nti ensonga zaabwe bazikwase KYAGULANYI.\n"Mukadde wange nze ayimiridde mu maaso nzize okukutegeeza nti ng'enda kwesimbawo okukulembera eggwanga lino. Abantu ba Buganda ensonga zaabwe bwe banaazinkwasa bajja kuba tebatumye wabula nga beesitukidde," Kyagulanyi Ssentamu bwe yayogedde.\nPulezidenti wa NUP yakozesezza omukisa guno okutegeeza Bannayuganda bonna nti ekizibu kyabwe si Buganda wadde Katikkiro Mayiga wabula okusoomoozebwa kwabwe kuli ku butali bwenkanya era n'asaba waleme kubeerawo kwerumaaluma okusobola okutwala eggwanga mu maaso.\nYeebazizza Katikkiro olw'okukkiriza ne bakyala e Mmengo era n'amusaba aleme kulekeraawo okuwabulanga eggwanga buli wewabeerawo ekisoba.\nNga bamulindiridde n'amaddu mangi, Mayiga yasoose n'okulaga bwekiri ekirungi abavubuka abali ebitundu 70 ki buli 100 mu ggwanga okuvaayo okwenyigira mu by'obufuzi.\n''Kirungi abantu abakyali mu myaka emimpi okwetanira obukulembeze. Abavubuka mu Uganda bali ebitundu 70 ku buli 100 n'olwekyo kirungi okwenyigira mu kuzimba eggwanga nga mwe bwemwesowoddeyo.\nKyokka obukulembeze tusaana okubugendamu nga tuzze n'enteekateeka eneeyanukula ebizibu ebyolekede eggwanga. Obukulembeze tebutegeeza kitiibwa, tebutegeeza ntebe nnene wabula kitegeeza kutema mpenda ezivvuunuka ebizibu n'olwekyo abeegwanyiza ebifo tubalinze okusalira ebizibu amagezi okugeza; ensonga za Buganda ssemasonga ettaano munaazikwata mutya, okutuusa obuweereza, ensonga z'okutyoboola amateeka n'ebirala," Mayiga bwe yategeezezza.\nMayiga yasabye bannabyabufuzi abakulu n'abato bayige buli omu okugumiikiriza munne kubanga bonna Bannayuganda n'olwekyo nga tewali nsonga ereetaawo kaleegabikya era n'asaba buli luuyi luweebwe kyenkanyi ku mikutu gy'amawulire n'ebirala ebibayamba okutuuka mu balonzi.\nKabineti ya Buganda empya etuula leero\nEbinyuvu e biri mu Bukedde w'olwokusatu\nBUKEDDE W'OLWOKUSATU MUNYUVU NNYO\nBukedde w'Olwokutaano yatuuse dda mu Katale ne banyuma bingi by'otosaanye kusubwa\nBannayuganda mukolerere emi...\nSSAABASUMBA w'Essaza ekkulu erya Kampala, Dr. Cyprian Kizito Lwanga asabye Bannayuganda okukolerera emirembe n’awa...\nOmubaka Ssewanyana ne banne...\nOmubaka wa Makindye West, Allan Ssewanyana eyasindikibwa mu kkomera e Kitalya wiiki ewedde n'abawagizi be kyaddaaki...\nNabbi Omukazi ayagala ABS ...\nMARGIE Kayima (Nabbi Omukazi) ayagala aba ABS TV bamusasule obukadde 700 lwa kukozesa eddoboozi lye mu kalango...\nETTAKA ERIRIMU AMAZZI G'ENS...\nMAUREEN Mugagga agamba nti yafuna ettaka okuli ensulo z'amazzi agakulukuta agafuuse ensulo y'obugagga kubanga gamusobozesa...\n'Alina pulaani ku nguudo gw...\nOKWETEGEKERA akalulu ka 2021, Vision Group etwala ne Bukedde ekoze okunoonyereza n'ezuula ebizibu ebiruma abantu...


Bukedde Online - Eyalebula Hajjati Mpungu ayagala kkooti emusonyiwe\nAdded 8th April 2017\nOMUSAJJA eyagenda mu kkanisa ya Paasita Robert Kayanja eya Lubaga Miracle Center, n’alebula Hajjati Nuur Mpungu nti yamussaamu ebyawongo ebimubuzizza emirembe alajaanidde mu kaguli ka kkooti n’asaba ekisonyiwo.\nSsaalongo Quraish Matovu ow’e Bweyogerere asimbiddwa mu maaso g’omulamuzi Allan Nyakana owa kkooti ya Mwanga II, e Mengo n’avunaanibwa okweyita mutabani wa Hajjati Mpungu ng’agamba nti yamuwonga mu byawongo ebimubuzizzaako emirembe.\nOkusinziira ku Hajjati Mpungu , Ssaalongo Matovu bwe yali ku kkanisa ya Lubaga Miracle Center mu nteekateeka ya 77 Days of Glory(DOG), eweerezebwa obutereevu ku mpewo za Channel 44, yategeeza nti mutabani we. “Omuvubuka oyo yagenda n’ayonoona erinnya lyange ng’anjogerako nti nze nnyina kyokka ng’akimanyi bulungi nti ssi nze amuzaala era simumanyi.\nYagenda mu maaso n’agamba nti obugagga bwange mbuggya mu byawongo ekyonoona erinnya lyange kuba nze buli kikumi kye nnina nakikolerera”, Hajjati Mpungu bw’agamba.\nSsaalongo Matovu, yatandikiddewo okwegayirira n’okwetondera Hajjati Mpungu okumusonyiwa kuba yali anoonya ssente za kulabirira baana be. N’agamba nti omusango agukkiriza era omulamuzi n’agwongerayo okutuusa nga April 10.\n“Nsaba kisonyiwo sseegaana bigambo ebyo nabyogera kyokka nnali nnoonya ngeri gye nfuna buyambi nnyimirizeewo amaka kuba nnina abalongo n’abaana abalala,” Matovu bwe yalaajaanye. Yasabye waakiri awe Hajjati Mpungu pikipiki gye yaakagulaokulaga nti yeetonze\nAb'e Nakyesanja beemulugunyizza ku ssente za Kasasiro\nDe Gea alumye ejjiiko ku by'okusigala ku ManU


Government terina nsimbi zakugulira ba ssentebe ba district mmotoka – CBS FM\nGovernment terina nsimbi zakugulira ba ssentebe ba district mmotoka\nEzimu ku mmotoka kapyata ezaaweereddwa ba RDC\nGovernment egambye nti terina ssente zakugulira ba ssentebe ba district mmotoka ezokubayambako okuddukanya emirimu, wadde nga yali yazibasuubiza.\nBa ssentebe ba district mu kibiina ekya Uganda Local Government Association, (ULGA), bazze beemulugunyiza ministry ya government ezeebitundu, nti ebasuuliridde.\nBa ssentebe bagamba nti bebatuusa obuweereza obutereevu mu bantu, okusinga nábabaka ba parliament abawebwa emmotoka némisaala emisava, saako ba RDC , wabula bbo ba ssentebe tebafiiriddwako, ekibalemesezza okukola emirimu obulungi.\nMinister omubeezi owa government ezeebitundu, Victoria Rusoke Busingye, abadde ku Imperial Royale Hotel nátegeeza ba ssentebe ba district nti ebyókubawa emmotoka empya babyerabire kubanga government terina nsimbi.\nMinister abadde ku mukolo ekitongole kya kalondoozi wa government kwasisinkaniddemu abakulembeze ba government zeebitundu, okubasomesa ku bulabe obwokulya enguzi.\nMinister Rusoke mu ngeri yeemu agambye nti abakulembeze ba government ezeebitundu basaale mu kulya enguzi, nga waliwo nabawandiikidde ministry eno nga basaba abakungu abamu babakyuse olwokubalemesa enguzi.\nKalondoozi wa government Betty Olive Namisango Kamya Turyomwe, agambye nti bakyalina okusoomozebwa kwókulwanyisa enguzi mu bakungu ba government, nti kubanga bangi basanyaawo obujulizi.\nAlipoota ya kalondoozi wa gavumenti eraze nti Uganda, efiirwa obuwumbi obusoba mu 20 buli mwaka mu nguzi.\nEbitongole okuli eky’obutonde bwensi, n’ebyemisolo, ebyóbulamu nébyenjiriza byebisinze okunokolwayo mu nguzi, saako abantu okwebulankanya ku mirimu mu bitongole bya government byonna.


OKUBIRIZA BANAFFE MU KWAGALA --Provoke One Another - Modern Reformer\nOKUBIRIZA BANAFFE MU KWAGALA\nEra tulowoozaganenga fekka na fekka okukubirizanga okwagala n'ebikolwa ebirungi; obutalekanga kukuŋŋaana wamu, ng'abalala bwe bayisa, naye nga tubuulirira; era nga tweyongeranga okukola ebyo bwe tutyo, nga bwe mulaba olunaku luli nga lunaatera okutuuka.\nEkigambo kino ky’okubiriza mu kwagala kiraga okuyimusa omuntu mu bikolwa bye ebirungi wadde nga kikozesebwa mungeri ey’okusomooza naye kirungi kubanga kiraga okuyimusa omuntu mu mbala ye.\nEndowooza z’obuzaliranwa zelagira mu kweyagaliza n’okwagala ebintu eby’omunsi okunafuuya abalala n’okweyimusa n’okwogera obubi, awo wewaava engyogera nti (1Abak 15:3) Kubanga nnasooka okubawa mmwe era kye nnaweebwa, nga Kristo yafa olw'ebibi byaffe ng'ebyawandiikibwa bwe byogera.\nBuli muntu yenna ow’omubiri munsi muno kino akimanyi bulungi nti asobola okuteeka obububi ku kintu ekituufu n’ekyononeeka. Makama Katonda waffe kyaava atulungamya nti; (Zaabuli 1:1 ) Alina omukisa omuntu atatambulira mu kuteesa kw'ababi, Newakubadde okuyimirira mu kkubo ly'abo abalina ebibi, Newakubadde okutuula ku ntebe y'abanyooma. Omuntu yenna bwanyoma okuyigiriza okwo tekyewunyisa agwa mu kukemebwa ne mukibi era abantu abalungi bamwesarako.\nAbo ekitonde ekigya mu Yesua bebo abalina omwoyo wa mukama waffe, abalina omutima omugya, endowooza empya eya Kitaffe wamu n’amafuuta amagya ag’okumanya, eri abo endowooza enkadde nga eweddewo era nga byonna bifuuse bigya. (2 Abak 5:17) Omuntu yenna bw'aba mu Kristo kyava abeera ekitonde ekiggya: eby'edda nga biweddewo; laba, nga bifuuse biggya.\nBano bafukibwako omwoyo omutukuvu nebafuna essuubi erigya mu mukamaka waffe Yesua bebo omutume Petero bayogerako nti; Yeebazibwe Katonda era Kitaawe wa Mukama waffe Yesu Kristo, eyatuzaala omulundi ogw'okubiri, ng'okusaasira kwe okungi bwe kuli, tubeerenga n'essuubi eddamu, olw'okuzuukira kwa Yesu Kristo mu bafu. Abantu bano batukuvu balina amageezi ga Katonda agaava mu Ggulu, basanyukira mu butukuvu, ekisa, mubukakamu ne babala ebirungi nga Yakobo bwabogerako (Yak 3:17-18) Naye amagezi agava waggulu okusooka malongoofu, nate ga mirembe, mawombeefu, mawulize, agajjudde okusaasira n'ebibala ebirungi, agatalina kwawula, agatalina bunnanfuusi. Era ekibala eky'obutuukirivu kisigibwa mu mirembe eri abo abaleeta emirembe. Abatukuvu bawebwa amafuuta gano basobole okuyamba, okubiriza aboluganda basobole okuba n’ebikolwa ebirungi ne birowoozo ebirungi.\nBino biragiddwa bulungi mu byawandiikibwa;\n(Mat 7:16) Naye ggwe bw'osiibanga, osaabanga amafuta ku mutwe, onaabanga ne mu maaso\n(Yok 3:11) Ddala ddala nkugamba nti Twogera kye tumanyi, tutegeeza kye twalaba; so temukkiriza kutegeeza kwaffe. Era mukama waffe yenyini yagamba nti\n(Mat 7:20) Kale mulibategeerera ku bibala byabwe.\nBuli muntu aŋŋamba nti Mukama wange, Mukama wange, si ye aliyingira mu bwakabaka obw'omu ggulu, wabula akola Kitange ali mu ggulu by'ayagala.\nKale bwetyubanga twagala okumanya obulsmu bwaffe engeri gyebulimu tusobola okwekebeera nga tununulira wetutuuse mu kutta omubiri gwaffe ne mbala yaffe enkadde nga tukozesa ekipiimo kye kigambo kya Katonda okutuwa ekyokuddamu. 2Abak 11:31-32, Abebu 6:11-12.\nKale bwetutyo bwetumala okyukira ddala obulungi nga tutunulira “RABBI” waffe tusanyake era twenyumirize mwooyo mukutambula kwaffe kwona. 2Abak 10:17-18, Zab 105:3.\nBwetwesanga nga waliwo okulemererwa kwona tuweeyo obunafu bwaffe eri omusawo owamanyi Yesua alina abujanjabi bwona okutuwoonya ekibi, obunafu obw’embala enkadde. Omusomesa waffe alina obusobozi okutuyamba kubanga waali ku lwaffe.\nOmutume Paulo ayogera ne Kanisa eya Bawule ebitonde ebigya mu Massiayah Yesu nga agamba abalonde ba Katonda tufuube, okulaba, mu mpiisa ennungi ne bikolwa ebirungi nga tufuluma okuyamba buli kinomu mu kwagala.\nMazima omutume Paulo yayita mu nakuze ngaffe bwetuziyitamu kati, kyoka kibi nyo nti bangi ku balonde balemereddwa okwagala nga basanidde okuyitibwa okwo okwa waggulu mu mpiisa zabwe n’ebikolwa byabwe. Kale ebiriwo kati era byaliwo mu biro mu biro by’Omutume, nalyoka akubiriza aboluganda mukwagala basobole okukyukira ddala okugoberera amageezi ga Katonda.\nKatulab Omutume Yakobo wamu ne Yesu bwe bayigiriza\n(Yak 3:5-6) Era n’olulimi bwe lutyo kye kitundu ekitono, ne lwenyumiriza nnyo. Laba, emiti emingi egyenkanidde awo okwokebwa akaliro akatono bwe katyo.\nN'olulimi muliro: ensi ey'obubi mu bitundu byaffe lwe lulimi, olwonoona omubiri gwonna, era olukoleeza nnamuziga w'ebitonde byonna, era olukoleezebwa Ggeyeena.\n(Mat 12:34) Mmwe abaana b'emisota, muyinza mutya okwogera ebigambo ebirungi nga muli babi? kubanga ku ebyo ebijjula mu mutima, akamwa bye koogera.\n(Luke 6:46) Era mumpitira ki Mukama wammwe, Mukama wammwe, so nga temukola bigambo bye njogera?\nAbolunda eno eba nsoobi okurowooza nti ekibi bwe kyogerwako mubukakamu kiba kifuuse kituufu era kirungi, nedda ekibi kiba kibi mungeri yonna, n’olwekyo kiba kirungi ddala okumanya nti omutima omulongoofu ogujjudde okwagala gwewala engeri yonna ey’ekibi ekyengeri yonna.\nTukimanyi nti omulabe waffe setan buligyo ayambadde ebyambaalo eby’ekitangala asobole okwelaga nga omulungi naye nga mubi, muusi era mutemu awedde emirimu eri abo abakola endagaano ne Yahweh n’Omwana we Yesu Massiayah.\nKale kimanye bulungi ddala nti nabo abagunja ebigambo n’ebirowoozo abo abawereza ba setan naye baba bebuzabuza, basobola okwogera nga n’okukaaba bakaaba n’okusasira n’olaga ekisa ekingi, nga banonya okungaana awamu naffe kumbe nga balabe baffe namba emu twegendereze abantu nga abo kubnga eno yesonga lwaki abantu abo bogera bulungi nebasobola okufuna obuwanguzi mukusiga obukyaayi, ebirowooza ebiibi mu mitima gyobo abalina embala enkadde nga ekyafugira mubo.\nTuteekwa okufaayo enyo eri banaffr so sikuffa ku byaffe byoka, aboluganda mungeri yonayona eyempuliziganya gyetukozesa tufube nyo okufaayo kubanaffe mungeri gyetwogeramu.\nTulina okulaba nti ebyo ebiyamba banaffe mu lugendo luno yensonga ekulembeera tulabe nebyo ebitayamba muntu tubyewale. Wabula ebyo ebizaamu amanyi byetuteekwa okukola, okwogera tulyoke tuyambe aboluganda bonna okuwakana obulungi okufuna engule ey’obwakabaka eri mumaaso gaffe. Bwetuba nga tuli balonde ebeyawulira kitaffe netuwaayo Saddaka ey’obulamu bwaffe buli kyetukola, kyetwogera kiteekwa okubanga kitambulira wamu n’amazima ekigambo kya Katonda kitaffe (Zabuli 13:8) buli waluganda yenna yandibadde kitangala ekyaaka nga buli kigambo kyayogera n’ebikolwa bye byonna nga biyamba oyo gwasisinkana. Ekyo nga kitukiridde ekkanisa yandibadde mukisa mwerere eri abantu bonna munsi !!. Tufube nyo ffe abaliwo leero okubeera ekyo kitaffe ne Yesua mukama waffe kyayagala Amina. Kino kyenyini ddala Omuteme Paulo kyayogera gyetuli nti tufube nyo okuyamba banaffe mu kwagala ne bikolwa ebirungi. Twewaale buli kigambo kyonna ne kikolwa kyonna ekisobola okuleeta obukyaayi, obugya, enkwe, okwesalaamu, obukambwe, enaku n’obulumi (ebirowoozo ne bikolwa ebibi) ebya setan.\nOmutume akwataganya okuyigiriza kuni ne kigambo ekyobulekayo kungaana wamu ng’aboluganda, abaan ba Katonda. Tewali n’omu kuffe owamanyi nyo mu mbala empya ey’obulamu obugya nti asobola okubeerawo nga takungaana n’ebane okugabana. Newankubadde nga tuwulira nga tuli bagumu ekimala, omwoyo w’okwagala atuwaliriza natuleeta mukungaana ne baganda baffe. Kale ffe newankubadde nga tetulina kyetubafunamu, naye tulinga nnimi za muliro (oba ekyo ky’omuliro) bwozawula enku oba ennimi z’omuliro zizikira mangu ddala, naye bweziba wamu zeyongera okwaka mu maanyi. Mukama waffe Yesu atukubiriza okunonya n’okunyikira okungaana awamu ne banaffe mu mukwano okusoma ekigambo kya Katonda, mu kusaba, okwebaza n’okwegayirira nga twelangirirako omukisa nga abaana ba Katonda omu owamazima abakunganye awamu nebwetuba nga tuli babiri\n(Mat 18:19-20) Nate mbagamba nti Oba bannammwe babiri bwe beetabanga ku nsi buli kigambo kyonna kye balisaba, kiribakolerwa Kitange ali mu ggulu. Kubanga we baba ababiri oba basatu nga bakuŋŋaanye mu linnya lyange, nange ndi awo wakati waabwe.\n(1Abak 14:26) Kale kiri kitya, ab'oluganda? Bwe mukuŋŋaana, buli muntu alina oluyimba, alina okuyigiriza, alina ekimubikkuliddwa, alina olulimi, alina okutegeeza. Byonna bikolebwenga olw'okuzimba\nKino kituufu ate kyewunyisa nti abantu abesudde ebbanga nga babeera bokka bebasinga okuba abesigwa nga bewaddeyo nyo okufanaana mukama waffe Yesu, kino tetusobola kugamba nti obwesigwa bwabwe buuva mu kubeera wala n’aboluganda naye olukuba tewali ngeri yonna gyebasobola kungaana. Mukama waffe abayamba mumbeera yabwe kubanga Yesu amanyi bulungi ensonga ebalemesa n’abateekako ekisa ekyenjawulo nabakuma mu kisa nga besigwa. Wabula omuntu nga oyo singa afuna omukisa gwonna ogw’okungaana asana agukozese bulungi kubanga singa tagukozesa najja neyetaaba wamu naboluganda mu kusinza n’okusoma ekigambo mukama waffe tagenda mukolera byamageero nga ye yenyini yeyelemeesa okungaana. Asobola okulemererwa okudduka okufuna engule. Twegendereze!\nKatonda waffe wamu ne mukama waffe Yesu basobola nyo okola ebyamageero gyetuli mu kaseera kooka akobuzibu eny nga tewaliwo mukisa gwona ffe nga abaana be gwetuyinza okukozesa okuva mubuzubu bwo. Katonda waffe asobola nyo okutayamba Amina.\nKale twebaza Katondanwaffe nyo mu biro byaffe newankubadde nga omutu abeera wala nyo n’aboluganda, kitaffe yateekawo engeri y’okungaanamu gamba; okuba “esiimu, okuwandiika ebbaluwa nga tukozesa Posita, Telegram ne email, zoom, adobe connect, Whats app, Facebook. Tweeter” n’ebirala. Sikyangu owoluganda okulemwa okiugaana n’ebaganda be. Owuluganda bwasalawo yekka okweyawula ku boluganda kale ye yenyini yewokunenya.\nOmutume waffe omwagalwa agamba nti olunaku lutuuse, kale kyetagisa nyo okugoberera okuyigiriza kuno okwobutalekayo kungaana awamu nga abaana ba Katonda abawereza mu linya mukama waffe Yesu, banange kigwanidde ffe okungaana awamu nga ekkanisa eyasooka bwe yeyiisa;\n(Ebik 2:40-44) Awo abakkiriza ekigambo kye ne babatizibwa: ne bongerwako ku lunaku luli abantu ng'enkumi ssatu. Ne baba nga banyiikiriranga okuyigirizibwa kw'abatume, ne mu kusseekimu, ne mu kumenya emigaati ne mu kusaba. Buli muntu n'atya: eby'amagero bingi n'obubonero ne bikolebwanga abatume. Bonna abakkiriza baali wamu, ne baba nga bassa kimu mu byonna.\nMulabe olunaku olunaku olwemyaka olukumi lutuuse nga lujja ne mirimu emikulu mu birowoozo, n’omubiri ne bugumu lingi mu kukola emirimu gya mukama waffe Yesu, kale tufube mukiseera kino ekitono ekisigaddeyo okwetegeeka obulungi tuwangule ebirowoozo ebyobulamu buno tusobole okuba aboluganda abatambulira mu bumu nga Katonda waffe bwayagala nga tuyambagana, tweyimusa mukusaba, mukusinza nga tukungaana wamu okuyiga ekigambo kya Katonda era nga tukikola.\n(Yokana 14:23-24) Yesu n'addamu n'amugamba nti Omuntu bw'anjagala,anaakwatanga ekigambo kyange: ne Kitange anaamwagalanga, era tunajjanga gy'ali, tunaatuulanga gy'ali. Atanjagala takwata bigambo byange: n'ekigambo kye muwulira si kyange, naye kya Kitange eyantuma.\n(Okub 3:10-11) Kubanga weekuuma ekigambo eky'okugumiikiriza kwange, era nange ndikukuuma obutayingira mu kiseera eky'okukemebwa, ekigenda okujja ku nsi zonna, okukema abatuula ku nsi. Njija mangu: nyweza ky'olina, omuntu aleme okutwala engule yo.\nObadde okimanyi nti nga tetunayingira mu Sabbit ekulu ey’emyaka olukumi (1000) wagenda kubaawo olunaku “olwokubonabona” olunaku luno lugenda kubeera ku nsi, naye mukama waffe Yesu yasubiza ekkanisa eyabalonde nti agenda kubalokola mu lunaku luno;\n(Lukka 21:36) Naye mutunulenga mu biro byonna musabenga musobole okudduka ebyo byonna ebigenda okubaawo n'okuyimirira mu maaso g'Omwana w'omuntu.\nAwo buli lunaku yayigirizanga mu yeekaalu; bwe bwazibanga n'afuluma n'asula ku lusozi oluyitibwa olwa Zeyituuni.\nOlunaku luno kyekiseera ekyo ekyokuteekateeka ku lwe myaka olukumi (1000) obwakabaka bwa Yesu ne kkanisa okufuga, ekiseera kino kyanjawulo nyo kubanda kigenda kuba kyakubonbona olwokugezesebwa eri ekkanisa kubanga omusango gutandikira my nyumba ey’okukiriza enyumba ya Kitaffe Yahweh. (1Peter 4:17) Kubanga kye kisinga obulungi, Katonda bw'ayagala mu kwagala kwe, mmwe okubonyaabonyezebwa nga mukola obulungi okusinga nga mukola obubi.\nTulabanga okugezezebwa kuno nga kugenda mu maaso eri bao abayita n’abakabirira erinya lya Mukam waffe Yesu nga tebagoberera kigambo kye (abakiriza kungulu) abakiriza abetewaayo okuba saddaka okuba obuwereza bwabwe obwa mageezi, n’okusingila ddala omusango guli kubakulu mubifo ebyewaggulu gamba Paapa, Bishop, Pastors na Bakadde. Olunaku luyitibwa lwabusungu bwa Katonda okusooka eri ekkanisa oluvanyuma amawanga kale buli kiyitbwa ekkanisa oba ya mazima oba ya bulimba erina okuyita mu kugezesebwa. Ekkanisa ya baana ba Katonda ababeryeberye amany gabwe abawandiikibwa muggulu bagenda ku wangula balabisibwe mu kitiibwa wamu ne Yesu n’abatuvu abatusooka.\n(Malakai 4:1-2) Kubanga, laba, olunaku lujja, lwokya ng'ekikoomi; n'ab'amaala bonna n'abo bonna abakola obubi baliba bisasiro: awo olunaku olujja lulibookera ddala, bw'ayogera Mukama w'eggye, obutabalekerawo kikolo newakubadde ettabi. Naye mmwe abatya erinnya lyange enjuba ey'obutuukirivu eribaviirayo ng'erina okuwonya mu biwaawaatiro byayo, kale mulifuluma ne muligita ng'ennyana ez'omu kisibo.\nKale omutume waffe omwagalwa kyaava atukubiriza bwati;\nKale mutwalenga ebyokulwanyisa byonna ebya Katonda, mulyoke muyinzenga okuguma ku lunaku olubi, era bwe mulimala okukola byonna, musobole okuyimirira. Kale muyimirirenga, nga mwesibye mu kiwato kyammwe amazima, era nga mwambadde eky'omu kifuba obutuukirivu, era nga munaanise mu bigere okweteekateeka okw'enjiri ey'emirembe; era ku ebyo byonna nga mukwatiddeko engabo ey'okukkiriza, eneebayinzisanga okuzikiza obusaale bwonna obw'omuliro obw'omubi. Muweebwe ne sseppewo ey'obulokovu, n'ekitala eky'Omwoyo, kye kigambo kya Katonda:\nAboluganda mulabe olunaku lulinaffe kati tusanidde okunyikira mu kuyimusa banaffe mwakagala n’okubiriza mukwano ne bikolwa ebirungi bwetutyo tusobole okweyamba okwambala ebyokulanyisa bya Katonda waffe owamanyi atujjuze omwoyo ow’okwagala mu bukakamu, okugumikiriza, ekisa, okwagala aboluganda, obulungi, okukiriza n’esuubi lino libeere gyetuli obukumi n’ebokulwanyisa eri omulabe waffe setan mu lunaku olwomusango gwaffe tusobole okuwangula tufune engule yaffe ey’obulamu obutaggwawo n’obwakabaka obwe mirembe ne mirembe Amina. Amazima gali nti bwetuba tetulina byakulanyisa ebyobutukirivu tetusobola kuwangula, tusana okumany nti ebyokulanyisa bino bisukuluma nyo mageezi omuntu galina, nolwekyo kituufu okwesiba obutukirivu mu kifuba, obulongoofu mu mutima, engabo y’okukiriza, ekitala ky’omwoyo n’okutambulira mu kwewaayo eri Kitaffe Katonda mu bigeere bya Yesu.\nOmutume yeyongeraokuyigiriza ku kibi ekyovoola omwoyo omutukuvu (ekibi eky’okufa), abaoluganda kino kikulu nyo okwegedereza sikulwa ogenda mu kufa okwokubiri. (Abebu 10:26:32) Kuba bwe tugenderera okwonoona nga tumaze okuweebwa okutegeera amazima, tewasigaddeeyo nate ssaddaaka olw'ebibi, wabula okulindirira n'obuti omusango, n'obukambwe obw'omuliro ogugenda okwokya abalabe. Anyooma amateeka ga Musa afa awatali kusaasirwa olw'abajulirwa ababiri oba basatu: mulowooza mutya, okubonerezebwa oyo kw'alisaanyizibwa kulyenkana wa okusinga okuba okubi eyalinnyiririra ddala Omwana wa Katonda, n'alowooza omusaayi gw'endagaano ogwamutukuza obutaba mutukuvu, n'agirira ekyejo Omwoyo ow'ekisa? Kubanga tumumanyi oyo eyayogera nti Eggwanga lyange, nze ndiwalana. Era nate nti Mukama alisalira omusango abantu be. Kigambo kya ntiisa okugwa mu mikono gya Katonda omulamu. Naye mujjukire ennaku ez'edda, bwe mwamala okwakirwa, ze mwagumiikiririzaamu okufuba okunene okw'ebibonoobono;\nOmutume Paulo tayogera ku kibi ekitali kigenderere oba ekiva mutamanya, ekibi ekitali kya kufa, wabula ekibi ekigenderere omuntu tayinza kusonyiibwa kubanga akikola alina okutegera era nga amanyi tewali sadaaka ekirizibwa olw’ekibi ekyo.\nOw’oluganda ayinza okugamba nti ndi bulungi tewali era siyinza kwonoona mungeri eyo, sisoboola kola kibi kigenderere, naye katulabe kino abemikwano, waliwo engeri ekibi bwekiyinza okujja gyetuli mukiseera ekyo nga sikibi kigenderere, oluvnyuma nekifuuka ekibi ekigenderere. Ekyokulabirako buli bugyemu bwona obukolebwa mubutamanya oba mukumanyako okutono kisobola nyo okufuuka ekibi ekigenderere oluvanyuma bwetufuna okumanya n’okutegeera amazima agakwata kunsonga eye kibi ekyo netulemwa okwejjusa n’okukyuka (okwenenya), eri Katonda kitaffe okusonyiibwa. Kyokka netugenda mu maaso nekib awo tuba tumaze okola ekibi eky’okufa era ekigenderere mu maaso ga kitaffe ne mukama waffe Yesu.\nOkwekiliranya mu kibi nga tumaze okumanya nti kibi, ekyo kiba kuvoola mwoyo mutukuvu era kola kibi kigenderere.\nKunsonga eyo waggulu omuntu tasobla kwelaba mu mutima gwe n’ebirowoozo nga atukiridde bulungi era nga tasobola kola kibi kigenderere mukama waffe kyaava atuwa omukisa guno (Mat 5:23-24) Kale, bw'obanga oleese ssaddaaka yo ku kyoto, bw'oyima eyo n'omala ojjukira nga muganda wo akuliko ekigambo,\nleka awo ssaddaaka yo mu maaso g'ekyoto, oddeyo, osooke omale okutagabana ne muganda wo, olyoke okomewo oweeyo ssaddaaka yo.\nOmutume Paulo agenda mumaaso okulaga mungeri eyobuboneero nti Omutima gw’owoluganda bwegubeera nga gusasira ekibi negutakiwakanya, oyo aba mulabe wa mwana wa Katonda, kubanga Yesu teyakwatira kibi kisa munegeri yakyo yonna, bwatyo yewaayo okutunula okuva mu manyi g’ekikolimo g’ekibi.\nOmutume agamba nti abakola ekibi nga bagenderera abo be balabe ba Massiayah abalinyilira obutukirivu wansi w’ebigere byabwe.\n(Abebu 6:4-6) Kubanga abo abamala okwakirwa, ne balega ku kirabo eky'omu ggulu, ne bafuuka abassa ekimu mu Mwoyo Omutukuvu, ne balega ku kigambo ekirungi ekya Katonda ne ku maanyi ag'emirembe egigenda okujja, ne bagwa okubivaamu, tekiyinzika bo okubazza obuggya olw'okwenenya; nga beekomererera bokka omulundi ogw'okubiri Omwana wa Katonda, ne bamukwasa ensonyi mu lwatu. Kubanga ensi enywa enkuba egitonnyako emirundi emingi, n'ebala enva ezibasaanira abo b'erimirwa, efuna omugabo gw'omukisa eri Katonda:\nNga twogera ku kkanisa engeri gyeli mu kabi akekibi ekigenderere n’okugwa okuva mu bwenyevu bwa Massiayah n’enkola ey’obutukirivu egobererwa, omutume atuzamu amanyi tweyongere okulwana ne kibi n’enkola zonna eziyinza okutusula mukwonoona (2Abak7:1) Kale bwe tulina ebyasuubizibwa ebyo, abaagalwa, twenaazengako obugwagwa bwonna obw'omubiri n'obw'omwoyo, nga tutuukiriza obutukuvu mu kutya Katonda. Omutume atukubiriza okudda ku musingi (Abebu 10:35-36) Kale temusuulanga bugumu bwammwe, obuliko empeera ennene. Kubanga mwetaaga okugumiikiriza, bwe mulimala okukola Katonda by'ayagala mulyoke muweebwe ekyasuubizibwa.\n(1Tim 6:12) Lwananga okulwana okulungi okw'okukkiriza, nywezanga obulamu obutaggwaawo, bwe wayitirwa, n'oyatula okwatula okulungi mu maaso g'abajulirwa abangi. Aboluganda mugende mu maaso okulwana olutalo ne nsi, omubiri ne setan. Kino kisoboka nga tunyikira okuyiga ekigambo n’okungaana awamu.\nKino kitujjukiza ebigambo bya Yahweh okuyita mu Nabi (Mal 3:15-17) ebigambo bya Setefaano (Ebik 6:15, 7:60) Tewali nakimu ekiyinza okulemesa omuntu ajjudde omwoyo okulererwa ngawa mu kwonoona, katugoberere eby’okulabirakop abo abatambulira okumpi n’ebigere bya mukama waffe Yesu Amina.\nProvoking One Another [R2314 edited]\nOwuluganda Laban Paul Ssewanyana


Bukedde Online - poliisiObunkenke nga bassentebe mu Kampala Central balayira\npoliisiObunkenke nga bassentebe mu Kampala Central balayira\nAmasasi gwe gaasesebbula obusajja asaba buyambi...\nAbbye omwana namusiba bba\nBa Kansala nga balayira ku ssomero e Kitante.\nWAABADDEWO obunkenke mu kulayiza bassentebe ba LC mu Kampala Central abamu bwe baaganiddwa nti baliko ebiragiro bya kkooti ebitabakkiriza kulayizibwa era bwe baakitegedde ne beekalakaasa n’okutiisa okuyiwa omukolo.\nEyawangula mu Kikuubo Bashir Muwonge (FDC) ekiragiro kya kkooti yakyekangidde ku ssomero lya Kitante awaabadde omukolo gw’okubalayiza ne bakamutema nti takirizibwa. Kino kyamutabudde n’abavubuka abaabadde bamuwerekeddeko ne beekalakaasa nga bagamba nti ekiwandiiko kigingirire.\nAbaserikale ba poliisi abaabadde beetabise n’amagye baayitiddwa ne babalagira okwamuka ekifo. Bashir Muwonge eyabadde awaga yeemuludde kyokka n’alekawo abawagizi be nga bakuuma.\nOkulayira bwe kwatandise ne balaba ng’omu ku baabadde aba LC ,Roy Nantege agenda ku mmeeza we balayiriza ne basitula buto. Beekalakaasizza okutuusa Nantege bwe yafulumiziddwa mu kifo.\nOkulayiza kwabaddewo ku Lwokuna nga kwakuliddwa Town Clerk wa Kampala Central, Robert Katungi ne kalaani Joseph Wabwiire ku mukolo ogwabaddeko omumyuka wa loodi meeya Hajjat Sarah Kanyike ne Meeya Charles Musoke Sserunjogi.\nBassentebe okwabadde Saadi Lukwago owa Muzaana mu Kisenyi, Sande Nkoyooyo owa Kasaato, Nsubuga Ganga owa Market View, Swaleh Tibamwenda owa Buwanika, Hajj Asuman Lukwago owa Blue Room , Edrisa Ssenyonjo, Kasim Lubowa owa Kagugube baacamudde abawagizi bwe baakubye ebirayiro ebyasaanyudde abantu mu lungereza. Ate ssentebe eyatemwaako amagulu gombi, Abdul Kamuli owa Kamwokya I B yasanyusizza abawagizi bwe yasituddwa n’aleetebwa okulayira .\nYagambye nti ye tamanyi kye yawa balonzi kubanLwamukaagaga teyanoonya wadde ku kalulu naye abantu baatambula nga bakamunoonyeza n’akafaananyi ke ye ng’atudde waka. Bassentebe b’ebyaalo abawera 130 be baalayiziddwa n’abalala 20 abatwaala emiruka egikola Kampala Central nabo ne bagoberera ku mukolo gwe gumu. Hajat Kanyike yategeezezza nti bawagire enkola ya Gavumenti esobola okuyamba abantu baabwe bave mu bwavu.\nCharles Musoke Sserunjogi yategeezezza nti ye akkiririza mu kukolera abantu n’okuwagira eggwanga okugenda mu maaso. naye si kuwakanya buli kintu.\nLC ,Roy Nantege,\nCharles Musoke Sserunjogi


Bukedde Online - Gwe baakutte mu bukambwe mmemba wa DP\nOmuyimbi Diana Nalubega ennaku zino takyasabirwa!\n'Bannabyabufuzi mwe musinga okukuma omulir...\nYUSUF Kawooya nga bamukwata yalaajanye nnyo, ng’alaba obulamu bugenda. Abasajja abagambibwa okuba abaserikale abaabadde mu ngoye eza bulijjo nga bakutte emmundu baamutaayizza okuliraana Klezia ya Christ the King mu Kampala wakati ne bakozesa amaanyi agasukkiridde nga bamukwata.\nKawooya nga bamunywerezza ku ttaka.\nOmuserikale: Tukwagala mu mmotoka….\nKawooya: Nkoze ki?\nAbaserikale baatandiddewo okumukuba nga bwe bamuvuma ebigambo ebizito. Omuserikale eyabadde mu ssaati ey’ebikuubo ebya kiragala yatandise okukuba Kawooya ebigala by’emmundu mu mugongo ne mu mbiriizi.\nKawooya: Onzitira ki?\nLeka nnyingire mpola…..Leka nnyingire mpola nno…..(mu mmotoka)\nOmuserikale: Yingira mu mmotoka……. Omuserikale akyusa ekigala ky’emmundu n’akisogga Kawooya mu bbunwe okumpi n’ekiwato.\nYakimusozze emirundi ebiri era Kawooya amaanyi ne gamuggwaamu. Bamuyingizza mu mmotoka kamunye UAF 325S nga bamukuba era bw’alaajana.\nAbantu baabulijjo baawuliddwa nga balaga okunyolwa era omusajja omu n’agamba nti: Omusajja bamuttira wano bannange ate omukyala omulala n’ayisaamu eddoboozi mu nnyiike n’agamba nti; “Omusajja mumuleke nnamwe, mulimba….si bwe bakwata omuntu!”\nBAAMULONDODDE AVA KU BBANKA\nMikwano gye bagamba nti Kawooya baamulondodde ava ku Bbanka ya KCB ku Jinja Road mu Kampala.\nEnsonda mu byokwerinda zaategeezezza nti baasoose kumuteekako owa bodaboda eyabadde amutambulirako okuva ku KCB Bank okwambuka ku Kimathi Avenue okuliraana Klezia ya Christ the King.\nBwe yakenze nti waliwo abamutambulirako, yasazeewo okutemerera ng’ateebereza nti bayinza okubeera ababbi abaagala okumunyagako ssente ze, era yabadde asala nga bw’aweta mu mmotoka, ne yeekoona kw’emu ku mmotoka n’agwa mu kkubo.\nAbasajja abaabadde mu kamunye awo we baafubuttukiddemu nga bakutte emmundu n’empingu ne bamukwata mu ngeri ey’obukambwe okumulinnyisa kamunye yaabwe.\nEnsonda mu byokwerinda zaategeezezza nti abaakutte Kawooya baabadde bajaasi b’ekitongole ky’amagye ekikessi.\nWabula ku bonna, tekwabaddeko yabadde mu yunifoomu. N’emmotoka gye baakozezezza okumukwata, yabadde takisi eriko ennnamba ezabulijjo nga n’omuntu asobola okugiyimiriza emutwaleko ng’alowooza takisi.\nEmmotoka eno yasoose kujja n’esimba okuliraana La Bonita okumpi n’akafo Kawooya w’abadde atera okulya ekyemisana.\nAbaabaddewo ‘misoni’ y’emmotoka baagitegedde Kawooya amaze kukwatibwa.\nOkuva ku makya abantu abatamanyiddwa obwedda bakuba ku ssimu ye kyokka nga tebalina kye boogera, olwo Kawooya kwe kutegeeza ku banne nti essimu ye emusobedde, waliwo abagikubako naye teboogera okutuusa lw’abaggyako.\nObwedda ye agezaako okukuba naye ng’essimu ebuukako bubuusi terina gw’esobola kukubira, era kyategeerekese luvannyuma nti awo baabadde bamulondoola nga bakozesa essimu.\nOmu ku bali mu byokwerinda yategeezezza Bukedde nti ekikwekweto kyabaddemu abaserikale munaana ababaadde bakutte emmundu AK47 ne SMG ku Lwokuna era baanyigidde Kawooya wansi oluvannyuma ne batandika okumukuba ebigala by’emmundu era n’omutwe tebaagutalizza.\nBaasoose kumusiba mpingu nga tebannatandika kumukuba bigala bya mmundu. Abantu abaabadde okumpi awo we baakungaanidde okulaba ogubadde.\nAbaserikale baayimirizza emmotoka zonna era ne basigala mu kibangirizi nga bwe bawa ebiragiro. Baamukutte essaawa nga zikunukkiriza mu munaana ez’emisana.\nBaamututte alaajana nga bwakaaba kyokka ng’abasajja abaabadde abakambwe ebitagambika, bwe bamulagira obutabawogganira.\nAbamu bagamba nti abaamukutte baamututte ku CPS kyokka abalala nti mmotoka yabulidde mu kibuga era baatandikiddewo okumunoonya wabula n’ababula.\nAmyuka omwogezi w’amagye, Lt. Col. Deo Akiiki yagambye nti, okukwatibwa kwa Kawooya baabadde bakutegeddeko ng’abeebyokwerinda era baabadde mu nteekateeka ezifulumya ekiwandiiko ku nsonga eyo. Ebyamukwasizza nabyo byabadde bikyatankanibwa.\nABA FAMIRE BAGGUDDEWO OMUSANGO\nSharifa Nakitende muto wa Kawooya yagambye nti, olwalabye akatambi nga batulugunya mukulu we, baddukidde ku poliisi ya CPS mu Kampala ne baggulawo omusango gw’okuwambibwa kw’omuntu waabwe.\nKawooya ng’ali ku ttaka.\nYagasseeko nti, baagenze ku buli poliisi mu Kampala ne babagamba nti tebamanyi waali.\nAgattako nti, kye baabadde bazzaako kwe kugenda mu nkambi ya miritale e Makindye ne ku kitebe kya CMI e Mbuya balabe oba gy’akuumirwa.\nAsuman Lule muganda wa Kawooya yagambye nti, baali bakola bonna ne Kawooya nga batema nnyama mu Lufula ku mulembe gwa Hajji Nasser Ntege Ssebaggala era yali muwagizi we lukulwe.\nYali muwagizi wa DP wabula yawagukako mu kayuuguumo akaaliwo mu 2006 era oluvannyuma yeesimbawo ku kifo kw’obwa Kansala akiikirira omuluka gwa Mutungo I ku kkaadi ya SDP ng’akolera wamu ne Michael Mabikke ne bamuwangula oluvannyuma Ssebaggala naamutwala mu kibiinja kye ekya Youth Brigade nga yaakikulira.\nNakitende yagambye nti, mukulu we alina amaka mangi naye gaabadde amanyi g’e Mbuya.\nYakulira bukojja mu Zooni 7 e Kitintale mu maka ga Haji Mukiibi azaala nnyina Hafuwa Zawedde era gye yatandikira n’emirimu gy’okutema ennyama oluvannyuma n’ayingira n’ebyobufuzi.\nOluvannyuma yaddayo mu DP era abadde atambulira nnyo mu bavubuka ba UYD.\nAbadde akola ne looya Yusuf Nsibambi mu mirimu gy’ebyettaka wamu n’ekkolero ly’obutegula Nsibambi lye yateeka ku lw’e Masaka.\nKawooya era abadde akola n’emirimu gy’obwa bbulooka bw’ettaka era abamu baasoose kuteebereza nti byandiba nga bye baamuleetedde obuzibu.\nAbamu baagambye nti waliwo abamuteebereza mu bikolwa by’okubba emmotoka wabula bino abooluganda lwe baabisambazze.\nAba DP baakitadde ku nsonga za Bobi Wine kubanga Kawooya y’omu ku baagenda mu Arua mu kalulu ka August gye baasibira Robert Kyagulanyi (Bobi Wine), Francis Zaake n’ababaka abalala ku ffujjo erigambibwa nti mwe baakubira emmotoka ya Pulezidenti ejjinja ne bagyasa endabirwamu.\nMwafiiramu ne ddereeva Yassin Kawuma eyali mu mmotoka ya Bobi Wine gwe baakuba amasasi.\nKawooya nti yali akolera mu kibinja kya Mabikke era ebintu bwe byatabuka nti y’omu ku badduka mu Arua n’akomawo e Kampala era aba DP bagamba nti omuntu waabwe yakwatiddwa lwa byabufuzi.\nKyokka abalala bagamba nti abadde yeenyigira mu by’okukola ogwa bawannyondo nga babapangisa ne bagenda bayambako okusengula kyokka bino aba DP nabyo baagambye nti biwuddiisa bantu kubaggya ku nsonga ntuufu.\nAbdul Karim Lukoda, Sulaiman Kidandala Sserwadda , Fred Kavuma bonna nga ba DP baategeezezza nti baatandise okunoonya okuzuula munnaabwe gye baamusibidde balwanirire eddembe lye.\nBaavumiridde engeri gye yakwatiddwaamu ne bagamba nti eyongera kuggumiza Bobi Wine ne Zaake kye balumiriza abaserikale okubatulugunya nga bakwatiddwa.\nYusuf Nsibambi yategeezezza nti Kawooya y’omu ku bakozi be ababadde abawulize kyokka nga tayuugayuuga kuva ku ndowooza ze.\nAbavubuka ba DP batuuzizza olukiiko lwa bannamawulire ne balangirira kaweefube w’okunoonya munnaabwe n’okuggulawo emisango ku baserikale abaamutulugunyizza.\nNasser Sebaggala (Seya) yagambye nti Kawooya abadde mpagi luwaga eya DP e Kitintale. Mufumbo era alina n’abaana.\nMuseveni ayogedde ku kuzza abaana bonna mu masomero


Eklesia ya Orthodox ejaguzza amazuukira ga Kristu – evumiridde amawanga agawakula entalo – CBS FM\nEklesia ya Orthodox ejaguzza amazuukira ga Kristu – evumiridde amawanga agawakula entalo\nPaapa wa eklezia ya Orthodox omutukuvu Tawadros II atabukidde abakulembeze mu mawanga ga Africa olw’okuwakula entalo ezitaggwa ,nókutingana mu mawanga gano nti bino byebigalemesezza okukula.\nObubaka wa pope Tawadros II bumusomedwa ssaabasumba wa ba Orthodox mu Uganda Metropolitan Jeronemos Muzei, mu bubaka bwe obwámazuukira ga Yesu agakuziddwa leero.\nAgambye nti kikwasa ennaku okulaba abantu nga battibwa buli lunaku,abantu abakozesa eryanyi ly’e mmundu okufutubbala ku balala,abaana abato battibwako bazadde babwe nebasigala nga babonabona n’ebirala.\nAgamba nti abantu bonna abakola bino naddala abakulembeze balina okujjukira nti eryanyi liriko ekkomo, nti era waliwo abasinga amaanyi bonna ye Katonda.\nFr Daniel Musiitwa yakiikiridde olukiiko olutaba enzikiriza ezisuuta Yesu Kristo olwa Uganda Joint Christian Council, agambye nti ebikolwa ebyettima n’okwefaako bokka nga bikulemberwamu abakulembeze,ebyeyongera mu ggwanga lino birina okukomezebwa .\nWano wasabidde abakozesa obukambwe kubannabwe bakikomye nti kubanga kisiga obukyayi munsi.\nOmubaka w’e Lwemiyaga Theodore Ssekikubo asinzidde mu kusaba kw’amazuukira e Namungoona, nategeeza nti ekisibye ebikolwa ebyekko mu ggwanga lino,be bantu abamu okulowooza nti eggwanga lino lyabwe era buli kyebaagala kyebakola nebatafa ku balala.\nAsabye bannaddiini nti bongere okusabira eggwanga lino, nti kubanga Uganda gyeraga eyinza okufuuka eyabakulembeze b’obufuzi mu nkola ey’ensikirano.


Bukedde Online - Ebyokulya omukazi by'alina okwewala ng'agenda mu kisenge\nEbyokulya omukazi by'alina okwewala ng'agenda mu kisenge\nSsenga ntya okwegatta\nMu mbeera yaffe eyobuwangwa omukyala bw’aba agenda okusisinkana omwami asaanidde okweteekerateekera ekiseera ekiwanvuko okugeza alina okulya n’atwala obudde bwa ssaawa nga bbiri ate ebyokulya ebimu ng’ebyennyanja n’amagi ag’empogola alina kubirya misana bw’aba waakumusisinkana kiro.\n“MUKYALA owange okuvaamu olusu mu mbugo kye kyampaliriza okufuna omukyala owookubiri ne ntuuka n’okugaba ebiyungu.\nOkukola kino nabulwa engeri gye mugambamu ekizibu ky’alina kubanga nalaba nga kinene kiyinza okutuviiramu okutabuka ssinga mugamba nanyiiga.”\nEyo y’emboozi y’abasajja be nagwiikirizza mu tonninyira emu akawungeezi mu Kampala.\nEmbeera y’okuvaamu olusu mu mbugo kizibu kya maanyi mu bakyala era abasajja bangi abalemeddwa amaka nga babuliddwa engeri y’okukyogerako.\nEkizibu kino kiva ku bintu bingi ng’abakugu mu nzijanjaba y’ekizungu bannyonyola kwe kiva kyokka ate ne mu buwangwa waliwo abiwanuuzibwa nti oluusi kiva ku bika bya mmere omukyala gy’alya.\nHamida Namatovu omukugu mu kubuulirira abantu ku nsonga z’omukwano agamba nti waliwo ebyokulya ebitasaanidde kuliibwa mukyala ssinga aba agenda mu kikolwa ky’omukwano, kubanga ebimu bimanyi okufuluma omubiri mu mpunya etali nnungi okutuukira ddala mu mbugo.\nAbantu bangi bawoomerwa nnyo kyennyanja ekisiike\n“Ebimu ku byokulya omukazi by’atasaanidde kulya ng’agenda okwegatta mulimu ebyo byonna ebivaamu akawoowo okugeza amagi ag’empogola, ffene ebyennyanja, ebinyeebwa n’ebirala bingi.\nBino bw’omala okubirya okugeza ebinyeebwa buli lw’oyogera ovaamu olusu ekitamya munno embeera naddala bw’aba nga tabiriddeeko,” bwatyo Namatovu bw’agamba.\nAgattako nti; Omukyala assa emirundi ebiri, ng’okusooka gwe gw’omu kamwa, ate omulala kwe kw’omu bitundu by’ekyama.\nKino kitegeeza nti ssinga abeera alidde ekintu ekivaamu olusu ng’eggi ly’empogola atuuka ekiseera akasu ako ne kafulumira mu bukyala, era bw’aba yeegatta ne munne akasu ako akawulira.\nEkirala, mu mbeera yaffe eyobuwangwa omukyala bw’aba agenda okusisinkana omwami asaanidde okweteekerateekera ekiseera ekiwanvuko okugeza alina okulya n’atwala obudde bwa ssaawa nga bbiri ate ebyokulya ebimu ng’ebyennyanja n’amagi ag’empogola alina kubirya misana bw’aba waakumusisinkana kiro.\nWabula Namatovu yagambye nti okugeza bw’oba olidde ekyennyanja mu kiseera ng’ogenda okusisinkana munno, nywerako omubisi ogukamuddwa mu nniimu, ejja kusaabulula olusu lw’ekyennyanja.\nAgattako nti amazzi g’omujaaja nago gakola kinene mu kusaabulula olusu lw’ekintu kyonna ky’oba olidde. Fumba omujaaja nga muka ogunywe nga gukyabuguma.\nW’onootuukira mu kisenge embeera ejja kuba eteredde. Wabula ku ludda lw’ebyobulamu Dr. Baker Kalema okuva mu ddwaaliro lya Victoria e Nateete yagambye nti okuwunya kw’obukyala kuva ku bintu bya njawulo nga mwebyo ebyokulya tebiriimu.\nAgamba nti obukyala bwatondebwa mu ngeri ya njawulo era ng’enkula yaabwo tekwatagana na byenda omuyita emmere eriibwa.\n“Ebyenda ebitambuza emmere tebirina we bikwataganira na nkula ya bukyala kubanga ekyenda ekitambuza emmere kigukkira mabega ate enkula y’obukyala ekwatagana na bitundu nga nnabaana era bino byeyawulidde ddala n’ekyenda kale tewali muntu mmere gy’alidde bweyinza kufulumiza mukka mu bukyala.\nEbintu bitaano ebivaako empunya embi mu bukyala nga kuliko; 1 Yinfekisoni (infections);\nZino zirimu ebika nga “Tricomonas Vaginalis” era abulwadde bumuleeta amazzi aga kyenvu era gano ge gabeera gawunya. Waliwo ekiyitibwa ‘Clamedia ‘nga mu mbeera eno amazzi agava mu bukyala gabeera mu langi ya kiragala era gano nago gabeera gawunya.\nWaliwo ‘Candida’ ng’ono y’asinga okutawaanya abakyala abasinga era naye aviirako okuwunya kw’obukyala. 2 Ebizimba bya nnabaana nabyo ensangi zino biri nnyo mu bakyala ne bawunya nga tebamanyi buzibu we buva ekigoba abaami.\n3.Okunaaba ssabbuuni mu bitundu by’ekyama; Obukyala bwatondebwa nga bulimu obuwuka obulwanyisa obucaafu munda eyo nga buyitibwa “Candida Albicans”. Ssinga omukyala anaabayo ne ssabbuuni kireetera obuwuka obwo okudduka ne wasigala ng’obucaafu obuyingirayo tewali kibulwanisa ekireetera okuvaamu olusu.\n4. Okugenda mu nsonga; Kino kireeta okuwunya ssinga omukyala alemererwa okweyonja obulungi ng’ali mu mbeera eno. Enneeyonja entuufu yandibadde nti omukyala akyusa paadi waakiri emirundi esatu olunaku oba okusingawo okusinziira ku ngeri gy’ayisibwamu. Oli bw’aba tafuddeeyo kiyinza okumuviirako okuwunya ng’amaze okuzivaamu kale kisaana okwegendereza.\n5 Okwekapika mu bugoye obukwata ennyo ate oli n’abubeeramu okumala ekiseera ekiwanvu n’atuuka okubuggyamu ate n’alemererwa okunaaba obulungi nakyo kiyinza okuvaako okuwunya naddala ssinga kituuka ku muntu ayambala engoye ezimukwata.\n6 Obutayagala kunaaba nakyo kireeta okuwunya mu bakyala. Omukyala yandibadde anaaba emirundi ebiri olunaku eri abakola naye ssinga aba asiibye ewaka waakiri gyandibadde esatu nga kino kiva ku ntondebwa yaabwe eyawukana ku basajja.\n7 Obuteesalira bulungi; Kino nakyo kireetawo akasu kubanga amazzi g’ekyama bw egeegatta mu ntuuyo, kiba kizibu omuntu obutafuna lusu.\nENGERI EBYOKULYA GYE BIREETA OLUSU\nDr. Kalema agamba nti okusinziira ku butonde bw’abakyala tewali ngeri lusu lwa byakulya gye luyinza kufulumira mu bukyala wabula ssinga omukyala abeera akutte ku kintu ekiwunya n’atuuka okutawaaza nga tasoose kunaaba bulungi ngalo kutukula kiyinza okumuviirako okuwunya kye yakutteko.\nWaliwo ebintu ebirina olusu olw’amaanyi nga teruva mangu ku ngalo okugeza obutungulu, empuuta, ffene, bino omukyala bw’aba abiridde yandibadde asooka kunaaba yenna era n’akakasa nti atukudde bulungi engalo olwo n’alyoka atawaaza.\nNamatovu agamba nti okuwunya mu bukyala kulina eddagala eriwerako ng’erimu ku lino kuliko; okunywa ennyo emicungwa oba enniimu, akadagala akamanyiddwa nga mubiri, ekibwankulata nga kino bakyambala bwambazi n’okukinywa, nabbigira n’eddala lingi erivumula ekizibu kino.\nEbirala ku nsonga eno ojja kubiyigira mu musomo gwa Ssenga wa Bukedde ogunaabaawo nga October 21, 2017 ku Freedom City e Namasuba nga Ssenga wa Bukedde wamu ne bassenga abalala okuli ne Hamida Namatovu nga bawagala laavu yo.\nOwa S6 bamukutte n''e mmundu\nBamukutte lwa kukolagana n'ababbi ba bodaboda


กันดารวิถี 34 TNCV - Okubala 34 LCB | Biblica América Latina\nกันดารวิถี 34 TNCV - Okubala 34 LCB\n1Mukama Katonda n’agamba Musa nti, 2 “Lagira abaana ba Isirayiri ng’obagamba nti, ‘Bwe muyingiranga mu Kanani, gye mbawa okuba ensi yammwe ey’obutaka bwammwe obw’enkalakkalira, zino ze ziribeera ensalo zaayo:\n3 “ ‘Ku bukiikaddyo, ensalo yammwe erizingiramu Eddungu lya Zini n’ekibira ku mabbali ga Edomu. Ku luuyi lw’ebuvanjuba, ensalo yammwe ey’oku bukiikaddyo eritandikira ku Nnyanja ey’Omunnyo w’ekoma ku luuyi olw’ebuvanjuba, 4 n’eyambukira ku Kkubo lya Akulabbimu, n’eraga ku Zini n’ekoma ku bukiikaddyo obwa Kadesubanea. Eriraga e Kazala Dali n’etuuka e Yazimoni, 5 awo w’eriwetera n’egenda ku mugga Wadi ogw’e Misiri n’ekoma ku Nnyanja Ennene.\n7 Ku ludda olw’obukiikakkono, ensalo yammwe egenda kuva ku Nnyanja Ennene erage ku Lusozi Koola; 8 eve e Koola erage w’oyingirira Kamasi. Ensalo olwo eriraga e Zedada, 9 ne yeeyongerayo okutuuka e Zifuloni, n’ekoma mu Kazalenooni. Eyo y’eriba ensalo yammwe ey’oku bukiikakkono.\n10 Ensalo yammwe ey’ebuvanjuba erigoberera olunyiriri oluva e Kazalenooni okutuuka e Sefamu. 11 Ensalo n’eserengeta okuva e Sefamu okutuuka e Libula ku ludda olw’ebuvanjuba bwa Yaini, n’ebalama amabbali g’ensozi ku ludda olw’ebuvanjuba bw’Ennyanja y’e Kinneresi, y’ey’e Ggaliraaya. 12 Olwo ensalo n’egendera ku mugga Yoludaani n’ekoma ku Nnyanja ey’Omunnyo.\n13 Awo Musa n’alagira abaana ba Isirayiri nti, “Ensi eyo muligibawa okubeera obutaka bwabwe obw’enkalakkalira nga mukuba akalulu. Mukama alagidde ensi eyo egabanibwe ebika omwenda n’ekitundu, 14 kubanga ab’empya z’ekika kya Gaadi n’ekya Lewubeeni, n’ab’empya z’ekitundu ky’ekika kya Manase, baamala okugabana obutaka bwabwe. 15 Ebika ebyo ebibiri n’ekitundu byamala okugabana obutaka bwabyo ku ludda olw’ebuvanjuba olw’Omugga Yoludaani ogwa Yeriko okutunuulira enjuba gy’eva.”\n16 Mukama Katonda n’agamba Musa nti, 17 “Gano ge mannya g’abasajja abalibagabanyizaamu ensi eyo okubeera obutaka bwammwe: Eriyazaali kabona ne Yoswa mutabani wa Nuuni. 18 Era ojja kulonda mu buli kika omukulembeze omu okuyamba mu kugabana ensi.\n19 “Gano ge mannya gaabwe:\n20 Semweri mutabani wa Ammikudi ng’ava mu kika kya Simyoni.\n21 Eridaadi mutabani wa Kisuloni ng’ava mu kika kya Benyamini.\n27 ne Akikuda mutabani wa Seromi nga ye mukulembeze okuva mu kika kya Aseri,\nLCB : Okubala 34